title: Ammusveitsi

text: Suomessa ruutipatruunoita ampuvat ammuspuukot luokitellaan erityisen vaarallisiksi ampuma-aseiksi, joihin voidaan myöntää lupa vain ”erityisestä syystä”.


title: Amplitudimodulaatio

text: Amplitudimodulaatio ("AM", ) on kantoaallon (esimerkiksi radioaallon) modulointitapa, jossa informaatio välitetään kantoaallon voimakkuuden eli amplitudin vaihteluina. Suomen kielellä on amplitudimodulaatiota kutsuttu myös laajuusmodulaatioksi.


title: Amplitudimodulaatio

text: Laajuusmodulaatiota käytetään edelleen yleisradiolähetyksissä pitkien aaltojen, keskipitkien aaltojen ja lyhyiden aaltojen radioaaltoalueilla, mutta ei ULA-aaltojen alueella, jossa modulaationa on frekvenssi- eli taajuusmodulaatio.


title: Amplitudimodulaatio

text: Amplitudimoduloidun signaalin spektrin kaistanleveys on kaksi kertaa moduloivan signaalin kaistanleveyden suuruinen. Muihin yleisradiotoiminnassa käytettyihin modulointitekniikoihin verrattuna tämä on vähän. Siksi AM on erityisen käyttökelpoinen matalilla radiotaajuuksilla, joiden alueella taajuuskaistaa on melko vähän käytettävissä.


title: Amplitudimodulaatio

text: Amplitudimoduloidusta signaalista voidaan myös poistaa kantoaalto, jolloin saadaan aikaan DSB-SC-lähete (kaksi sivunauhaa ja tukahdutettu kantoaalto). Signaalista voidaan vielä ottaa myös pois toinen sivunauha, jolloin saadaan SSB-lähete (yksi sivunauha), ja tarvittava kaistaleveys puolittuu. Näitä menetelmiä ei käytetä yleisradiolähetyksissä, koska yksinauhalähetys ei ole kovin hyvä musiikin lähettämiseen, vaikka se onkin riittävä puheen välittämiseen.


title: Taajuusmodulaatio

text: Taajuusmodulaatio ("FM", ) on kantoaallon modulointitapa, jossa tietoa välitetään liitettynä kantoaallon taajuuteen kantoaallon amplitudin pysyessä vakiona. Taajuusmodulointi patentoitiin Yhdysvalloissa 26. joulukuuta 1933.


title: Taajuusmodulaatio

text: Analogisissa sovelluksissa taajuusmoduloidun signaalin hetkellinen taajuuspoikkeama (eli deviaatio) keskitaajuudesta on suorassa suhteessa moduloivan signaalin hetkelliseen amplitudiin.


title: Taajuusmodulaatio

text: Digitaalista dataa voidaan siirtää muuttelemalla kantoaallon taajuutta muutamien diskreettien taajuuksien välillä - tämä menetelmä tunnetaan taajuussiirtymäavainnuksena ("FSK", ).


title: Taajuusmodulaatio

text: FM-signaalin tarvitsema kaistanleveys on suurempi kuin amplitudimodulaatiossa (AM), mutta häiriöiden ja kohinan sietokyky on parempi. ULA-taajuusalueen radiolähetykset lähetetään taajuusmoduloituna. Tätä taajuusaluetta lyhyemmillä aalloilla kuitenkin edelleen ilmailuradio toimii laajuusmodulaatiolla, AM:llä, niin kuin yleisradion keskipitkien ja pitkien aaltojen lähetykset. Asevoimien ja puolustusvoimien kenttäradiot puolestaan taajuusalueella 30 MHz - 88 MHz toimivat kuitenkin taajuusmodulaatiolla.


title: Taajuusmodulaatio

text: ULA-taajuusalueella (87,5–108 MHz) (Japanissa 76–90 MHz) lähetettyjä lähetyksiä kutsutaan niille tyypillisen taajuusmoduloinnoin vuoksi usein myös FM-lähetyksiksi. Entisen Neuvostoliiton ja Itä-Euroopan käyttämiä FM-taajuuksia (65,8–74 MHz) kutsutaan joko OIRT FM:ksi tai UKV:ksi. Taajuusmoduloituja lähetyksiä OIRT FM -taajuuksilla on edelleen mm. Venäjällä ja muualla entisessä Neuvostoliitossa.


title: Taajuusmodulaatio

text: FSK on menetelmä, jolla digitaalista tietoa lähetetään taajuusmoduloituna.


title: Taisteluni

text: Taisteluni () on Adolf Hitlerin julkaisema kaksiosainen kirja, jonka hän kirjoitti ollessaan Landsbergin vankilassa epäonnistuneen oluttupavallankaappauksen jälkeen. Ensimmäinen osa "Tilinteko" ("Eine Abrechnung") julkaistiin vuonna 1925 ja toinen osa "Kansallissosialistinen liike" ("Die Nationalsozialistische Bewegung") seuraavana vuonna. Kirjassa Hitler käsittelee muun muassa antisemitismiä ja muita kansallissosialismiin yleisesti liitettyjä asioita sekä omaa elämäänsä. Kirjaa on pidetty yhtenä tärkeänä tienä Hitlerin ajattelun ymmärtämiseen. Se on kansallissosialistisen ideologian perusteos.


title: Taisteluni

text: "Taisteluni" on selkein ja laajin Hitlerin kirjoittama esitys omasta maailmankatsomuksestaan ja se valottaa merkittävästi hänen ajatteluaan 1920-luvun puolivälissä. Siinä esittämiään peruskäsityksiä hän ei myöhemmän elämänsä aikana juuri muuttanut. Teoksen ensimmäinen osa on suurelta osin hänen omaelämäkertaansa, joka ulottuu vuoden 1920 alkuun asti. Toisessa osassa hän esitteli aatettansa ja sen viimeisissä luvuissa visiotaan Saksan tulevasta ulkopolitiikasta. Kirjaan ei sisältynyt selkeää lyhyen aikavälin poliittista ohjelmaa, mutta siinä hahmottui sisäisesti yhtenäinen ideologia. Teoksen omaelämäkerralliset tiedot sisältävät useita epätarkkuuksia ja vääristelyitä.


title: Taisteluni

text: Hitlerillä oli kirjassaan suurimpana huolenaan juutalaisuus ja bolševismi, jotka hän kytki yhteen. Ne uhkasivat arjalaista rotua ja oli siksi tuhottava; maailmanhistoria oli sovittamatonta rotujen välistä taistelua. Lisäksi hän tavoitteli Versailles’n ”häpeärauhan” kaatamista ja esitti ajatuksensa ”elintilan” hankkimisesta idästä. Teoksessa esiteltiin yksityiskohtaiset suunnitelmat uuden yhteiskunnan rakentamiseksi ja maailmanherruuden saavuttamiseksi. Hitlerin kirjassa ilmaisemat kolme ulkopoliittista tavoitetta olivat Versailles’n ehtojen kumoaminen, liittoutuminen Englannin ja fasistisen Italian kanssa ja sen jälkeen sota Ranskaa ja sen Itä-Euroopan liittolaisia vastaan sekä viimeiseksi sota Neuvostoliittoa vastaan, elintilan hankkiminen sieltä ja sen ”juutalais-bolševistisen” järjestelmän kaataminen.


title: Taisteluni

text: Hitlerin mielestä juutalaiset olivat syyllisiä Saksan tappioon ensimmäisessä maailmansodassa: hän uskoi juutalaisten romahduttaneen kotirintaman samaan aikaan, kun varsinaisella rintamalla ei ollut hätää.


title: Taisteluni

text: Kirjassaan Hitler esitti myös ensi kertaa itsensä nerokkaana ja messiaanisena Saksan kansan tulevana johtajana, joka yksin kykenisi toteuttamaan kirjassa esitellyt tavoitteet.


title: Taisteluni

text: Kaikkiaan 782-sivuista teosta on pidetty melko sekavana ja raskaslukuisena, ja monet uskollisetkin kansallissosialistit joutuivat jättämään sen lukemisen kesken. Hitler halusi kirjassaan ilmaista mielipiteensä hyvin monenlaisista aiheista: muun muassa historiasta, kulttuurista, sarjakuvista, kupasta. Keskeiset teoksessa esitetyt poliittiset näkemykset ja visiot oli muotoiltu kansallissosialistisen puolueen ydinpiirissä jo vuosia aiemmin. Juutalaisista Hitler oli esittänyt samanlaisia ajatuksia jo 1919–1920, ja näkemys juutalaisuuden ja bolševismin (tai marxismin) yhteydestä sekä visiot kansainvälisen politiikan liittokuvioista ja elintilan valtaamisesta olivat hahmottuneet 1920-luvun alkupuoliskon aikana.


title: Taisteluni

text: Kirjan toisen osan lopussa on omistus vuonna 1923 kuolleelle Hitlerin tukijalle ja innoittajalle Dietrich Eckartille.


title: Taisteluni

text: Hitler kärsi tuomiotaan epäonnistuneesta vallankaappausyrityksestä marraskuusta 1923 joulukuuhun 1924 Landsbergin vankilassa. Hän totesi myöhemmin, että ilman vankeutta "Taisteluni" olisi jäänyt kirjoittamatta. Yleisen käsityksen mukaan Hitler ei varsinaisesti kirjoittanut pääteostaan itse vaan saneli sen vankisellissään yksityissihteerinään toimineelle Rudolf Hessille, joka puhtaaksikirjoitti sen. Teoksen syntytavasta on kuitenkin useita erilaisia kuvauksia. Tutkija Ian Kershaw on päätynyt siihen, että todellisuudessa Hitler kirjoitti sittenkin ensimmäisen osan luonnoksen itse kirjoituskoneella ja saneli vain osan kirjan toisesta osasta. Hän aloitti sen kirjoittamisen jo huhti–toukokuussa 1924 oikeudenkäyntinsä aikana syntyneiden ajatusten pohjalta. Ensimmäinen osa syntyi Landsbergissa, toisen hän saneli vasta vapautumisensa jälkeen sihteerilleen sekä puolueen kustannusjohtaja Max Amannille kesällä 1925 vuokratussa Haus Wachenfeldin huvilassa Berchtesgadenissa.


title: Taisteluni

text: Hess saattoi teoksen julkaisukuntoon yhdessä kolmen muun neuvonantajan kanssa. Käsikirjoituksen lukivat ainakin "Völkischer Beobachter" -lehden kulttuurikriitikko Josef Stolzing-Cerny ja Hessin tuleva puoliso Ilse Pröhl, jotka tekivät siihen myös korjauksia. Kaikkiaan siihen tehtiin lukemattomia tyylillisiä korjauksia, mutta se jäi silti sekavaksi. Ilse Hessin kertoman mukaan käsikirjoitukseen olisivat kuitenkin tehneet korjauksia vain hän ja hänen miehensä ja ne kaikki hyväksytettiin Hitlerillä itsellään. Ilmeisesti kustannustoimittajat tekivät vielä suuren määrän pieniä tyylillisiä korjauksia 1920–1930-lukujen aikana Saksassa ilmestyneisiin myöhempiin painoksiin.


title: Taisteluni

text: Kirjan julkaisi natsipuolueen oma kustantamo Franz-Eher-Verlag, ja alkuperäinen painos oli 10 000 kappaletta. Hitler halusi alun perin kirjan otsikoksi "Neljä ja puoli vuotta taistelua valheita, tyhmyyttä ja pelkuruutta vastaan" ("Viereinhalb Jahre Kampf gegen Lüge, Dummheit und Feigheit"), mutta Amann päätti ehdottaa myyvempää nimeä "Taisteluni". Ensimmäinen osa ilmestyi 18. heinäkuuta 1925 ja toinen 11. joulukuuta 1926. Ensimmäisen osan ensimmäisessä painoksessa tosin ilmoitettiin virheellisesti ilmestymisvuodeksi 1926 ja toisen osan ensimmäisessä painoksessa vastaavasti 1927.


title: Taisteluni

text: Alkuun teos ei ollut mikään suuri menestys: vuoden 1925 aikana sitä myytiin 9 473 kappaletta, ja sen jälkeen myyntiluvut laskivat vuosi vuodelta. Kansallissosialistien kannatuksen lisääntyessä myynti alkoi kuitenkin voimakkaasti kasvaa 1930-luvun alussa, mihin vaikutti myös halvan, yhteensidotun kansanpainoksen julkaisu vuonna 1929. Kansanpainos maksoi yhteensä vain kahdeksan Saksan markkaa, kun sitä ennen pelkän ensimmäisen osan hinta oli ollut 12 markkaa. Hitlerin valtaannousun jälkeen myynti räjähti – vuonna 1932 myytiin yli 90 000 kappaletta, vuonna 1933 jo puolitoista miljoonaa. Vain Raamattu pääsi sen jälkeen samoihin lukuihin.


title: Taisteluni

text: Teoksen kokonaismyynti ylti yksin Saksassa lähes 10 miljoonaan kappaleeseen, ja se muodostui Hitlerille tärkeäksi henkilökohtaisen tulon lähteeksi. Amann arvioi myöhemmin, että teos tuotti vuosina 1925–1945 Hitlerin tilille noin kahdeksan miljoonaa markkaa. Kirjaa hankittiin muun muassa vihkipareille samaan tapaan kuin siihen asti vihkiraamattuja. Vuodesta 1936 natsihallinto lahjoitti yhden kappaleen jokaiselle naimisiin menneelle parille. Sitä annettiin myös koululaisille päättäjäislahjana, ja sen siteeraaminen oli pakollista tietyissä kouluaineissa. Teosta käytettiin myös oppikirjana rotuopin, perinnöllisyystieteen ja väestöpolitiikan opetuksessa. Vuoteen 1939 julkaistut painokset oli ladottu fraktuuralla, mutta tuolloin julkaistiin myös antiikvaversio saksaa puhuvia ulkomaalaisia varten.


title: Taisteluni

text: Kirjaa julkaistiin 1930-luvulla useissa Euroopan maissa ja vuoteen 1945 mennessä se käännettiin 16 kielelle. Englanninkielinen versio "My Struggle" ilmestyi vuonna 1933; 20 000 kappaleen painos saatiin myytyä lokakuuhun 1936 mennessä. Vuonna 1936 ilmestyi Saksassa myös pistekirjoituksella tehty versio sokeille.


title: Taisteluni

text: Suomeksi teoksen on julkaissut ainoastaan WSOY jatkosodan aikana. Suomen Kansan Järjestö oli tosin jo vuonna 1934 tarjonnut Otavalle ilmaista suomennosta, mutta kustannusyhtiö oli silloin torjunut tarjouksen. Tiedossa ei ole, oliko Suomen Kansan Järjestö ottanut yhteyttä muihin suomalaisiin kustantajiin. Teos ei juuri herättänyt Suomessa kiinnostusta 1930-luvun puolivälissä, koska valtaosalle suomalaisista Adolf Hitler oli silloin vielä tuntematon poliittinen pyrkyri, jonka ei uskottu pysyvän vallassa kovinkaan kauan. Tilanne oli kuitenkin ratkaisevasti muuttunut WSOY:n saadessa teoksen julkaisuoikeudet vuonna 1940, johon mennessä Saksasta oli tullut suurvalta, Hitleristä kansainvälisen politiikan avainhenkilö ja hänen teoksestaan maailmanhistoriallinen todistuskappale.


title: Taisteluni

text: WSOY:n kustantama "Taisteluni" ilmestyi aluksi vuonna 1941 kahtena erillisenä niteenä, joista otettiin useita painoksia 1941–1942, ja vuonna 1942 yhdistettynä laitoksena nimellä "Taisteluni I–II". Lupa julkaisuun saatiin vasta, kun saksalaiselle osapuolelle oli toimitettu usean sukupolven päähän ulottunut sukupuu suomentajaksi valitusta Lauri Hirvensalosta, millä varmistettiin hänen arjalainen sukutaustansa. Lisäksi saksalainen kustantaja vaati suomennostekstin tarkastettavakseen ennen sen julkaisua ja antoi siitä – puututtuaan tosin eräisiin yksittäisiin sanavalintoihin – erittäin myönteisen lausunnon. Samana vuonna (1941) Otava sai samoin ehdoin julkaisuoikeudet kansallissosialismin pääideologin Alfred Rosenbergin puhe- ja kirjoituskokoelmaan "Uutta Eurooppaa kohti", jonka suomensi taidehistorioitsija Aune Lindström. Kansallissosialistien hovikustantamon Franz-Eher-Verlagin vaatimus suomalaisen julkaisijan ”rotupuhtaudesta” kuitattiin olankohautuksella ”outona saksalaisena päähänpinttymänä”, koska holokaustista ei vielä silloin tiedetty Suomessa mitään.


title: Taisteluni

text: "Taisteluni"-teoksen ensimmäinen osa tuli myyntiin kirjakauppoihin maaliskuun alussa 1941 ja sitä myytiin kymmenessä päivässä 8 000 kappaletta, mikä ylitti moninkertaisesti kustantajan ennakkoarviot. Ensimmäisen osan rajattu julkaisuoikeus oli 24 000–32 000 ja toisen 24 000–27 000 kappaletta yhdistetty laitos mukaan lukien. Suomen ja Saksan suhteiden katkeaminen syyskuussa 1944 johti siihen, että myöhemmin siitä ei enää otettu uusia painoksia. Suomen oloissa suuresta myynnistä huolimatta teos ei synnyttänyt mitään kansallissosialistista liikehdintää, ja vain harva lienee Jarl Hellemannin arvion mukaan jaksanut kahlata teoksen raskaan ja väsyttävän tekstin kokonaisuudessaan läpi. Kirjan arvosteli muun muassa runoilija V. A. Koskenniemi, joka kirjoitti siitä maaliskuussa 1941 laajan kritiikin sanomalehti "Uuteen Suomeen". Hänen mukaansa teos ei ole pelkästään kirjallinen merkkitapaus, vaan kappale maailmanhistoriaa. Lisäksi Koskenniemi kuvaili Hitlerin "valtavaa tahtoa" anteliaan luonnon lahjaksi.


title: Taisteluni

text: Kiinnostus natsijohtajien teoksia ja ylipäänsä saksalaisia julkaisuja kohtaan hiipui Suomessa selvästi vuoden 1943 aikana Saksan Stalingradissa kokeman tappion jälkeen, vaikka Saksan Helsingin-lähetystö tarjosi samaan aikaan yhä innokkaammin Suomeen saksalaisten teosten käännösoikeuksia. Pian sodan jälkeen suomennos poistettiin kirjakaupoista ja kirjastoista yleisön saatavilta (ks. Jatkosodan jälkeinen kirjasensuuri Suomessa). Yleisissä kirjastoissa se oli ylivoimaisesti eniten poistettu kirja. Tästä huolimatta "Taisteluni" koristi Jarl Hellemannin mukaan monien suomalaisten sivistyskotien kirjahyllyjä vielä vuosikausia jälkeenpäin.


title: Taisteluni

text: Toisen maailmansodan jälkeen liittoutuneiden miehityshallinto kielsi kirjan saksankielisen laitoksen myynnin Saksan alueella, mutta monissa muissa maissa julkaistiin myöhemminkin uusia käännöksiä. Hitlerin kuoltua teoksen tekijänoikeudet katsottiin siirtyneiksi hänen muun omaisuutensa tavoin Baijerin osavaltiolle, mikä vahvistettiin lokakuussa 1948 annetulla baijerilaisen tuomioistuimen takavarikkopäätöksellä. Kirjaa ei ole myöhemmin ollut varsinaisesti kielletty Saksassa, mutta oikeuksienhaltijan tahdosta uusia painoksia ei julkaistu toisen maailmansodan jälkeen. Kirjan vanhojen painosten myyntiä ei ole valvottu.


title: Taisteluni

text: Koska Baijerin osavaltio ei myöntänyt oikeuksia uusiin painoksiin myöskään ulkomailla, tyrehtyivät uudelleenjulkaisuhankkeet muun muassa Suomessa 1990-luvulla. Osavaltio ei kuitenkaan puuttunut uusintapainoksien julkaisuun monissa muissa maissa, muun muassa Yhdysvalloissa, Britanniassa ja Venäjällä. Ruotsissa Hägglund-kustantamo joutui käymään neljä vuotta oikeutta Baijerin osavaltiota vastaan ruotsinkielisen laitoksen julkaisusta, kunnes joulukuussa 1998 korkein oikeus ratkaisi jutun ruotsalaisen kustantajan hyväksi.


title: Taisteluni

text: Teoksen tekijänoikeussuoja raukesi vuoden 2016 alusta, jolloin Hitlerin kuolinvuodesta tuli kuluneeksi 70 vuotta. Huolestuneina siitä, että oikeuksien raukeamisen jälkeen uusnatsit voivat julkaista teoksesta Saksassa omia laitoksiaan, useat saksalaiset historiantutkijat halusivat saada sitä ennen julkaistua virallisen, tieteellisin ja kriittisin selityksin varustetun version. Baijerin osavaltio antoi siksi Münchenissä toimivalle Lähihistorian instituutille (Institut für Zeitgeschichte, IfZ) luvan julkaista "Taisteluni"-kirjasta uusi, 4 000 kappaleen rajoitettu painos tutkimus- ja opetuskäyttöön. Yli 3 700 tutkijoiden laatimaa huomautusta sisältävä versio on lähes 2 000 -sivuisena yli kaksi kertaa paksumpi kuin alkuperäinen. Kommentoidun laitoksen toimituskuntaa johti historiantutkija Christian Hartmann. Baijerin osavaltion piti alun perin myös rahoittaa julkaisua, mutta se vetäytyi hankkeesta vuoden 2013 lopussa aiheen kiistanalaisuuden vuoksi. Alkuperäistekstin kommentoinnin ohessa kriittinen versio sisältää runsaasti uutta tutkimusta Hitlerin käyttämistä lähteistä ja hänen esittämiensä väitteiden todenperäisyydestä. Kirja ilmestyi tammikuun 2016 alussa ja ensimmäinen painos myytiin loppuun viikon sisällä, joten kappalemäärää jouduttiin lisäämään toisesta painoksesta alkaen.


title: Taisteluni

text: Jo vuonna 2014 Saksan ja sen osavaltioiden oikeusministerit sopivat, että ilman selityksiä olevien mahdollisten kilpailevien uusintapainosten julkaisu Saksassa tullaan estämään kiihotusta koskevan lain perusteella.


title: Taisteluni

text: Hitler saneli kesällä 1928 Max Amannille "Mein Kampfin" ”jatko-osan”, jota ei julkaistu hänen elinaikanaan. Se tunnetaan nimellä "Zweites Buch" eli ”Toinen kirja”. Siinä hän tarkensi näkemyksiään muun muassa maailmanpolitiikasta.


title: Vaihemodulaatio

text: Vaihemodulointi (PM, ) on modulointitekniikka, jossa moduloiva signaali ohjaa kantoaallon vaihetta. Vaihemodulaation digitaalinen muoto on PSK, (). Vaihemodulaatiossa hyödynnetään usein pääasiassa signaalin vaihemuutoksia koska signaalin absoluuttinen vaihe on hankalasti hallittavissa ja siihen vaikuttavat voimakkaasti siirtotien ominaisuuksien pienetkin vaihtelut.


title: Vaihemodulaatio

text: Vaihemodulaatiota käytettiin aiemmin analogisissa televisiolähetyksissä väri-informaation välittämiseen NTSC, PAL ja SECAM tekniikoissa. Vaihemodulaation tärkein sovellus on kuitenkin digitaalisessa tiedonvälityksessä osana erilaisia PSK- ja QAM-menetelmiä.


title: Vaihemodulaatio

text:
Vaihemoduloitu sinimuotoinen signaali ajan funktiona voidaan esittää kaavalla
missä "A" on kantoaallon amplitudi, "ω" on kantoaallon kulmataajuus, "t" on aika, "m(t)" on moduloiva signaali, joka sisältää siirrettävän informaation, ja "φ" on kantoaallon perusvaihe.


title: Vaihemodulaatio

text:
Vaihemodulaatio on sukua taajuusmodulaatiolle sikäli, että molemmissa tekniikoissa kantoaallon vaihekulma muuttuu.
QAM-modulointi yhdistää vaihemoduloinnin ja AM-moduloinnin (signaalin voimakkuus). Vaihemodulaatio, kuten muutkin modulaatiomenetelmät, aiheuttaa kantoaaltotaajuuden ympärille spektriin sivutaajuuksia (ks. Fourier-muunnos).


title: LLC

text: LLC "(Logical Link Control)" on kaikkien IEEE 802-verkkojen (esimerkiksi Ethernet, Token Ring) yhteinen osa siirtoyhteyskerrosta, joka hoitaa samalla tavalla kaikille lähiverkoille yhteiset toiminnot. Siirtoyhteyskerroksen alempi osa on verkkotyypistä riippuva MAC-kerros.


title: LLC

text: LLC määritellään standardissa IEEE 802.2.


title: Valotus

text: Valotus on valokuvauksessa kameran filmiin tallentuva tai digitaalikamerassa valoherkän kennon tallentama valon määrä. Valoherkälle materiaalille tai kennolle osuvan valon määrää voidaan muuttaa muun muassa objektiivin aukon kokoa (aukkoarvo) ja kameran sulkimen suljinaikaa (valotusaika) säätämällä. Kameran säätöjen näkökulmasta katsottuna valotus on joukko aukon ja suljinajan yhdistelmiä, jolla kohde voidaan tallentaa halutulla tavalla filmin toistoalan ja valoherkän kennon tallennusalueen rajoissa. Valotus vaikuttaa ennen kaikkea kuvan kirkkauteen. Koska kirkkaus riippuu myös kennon tai filmin valoherkkyydestä, mielletään valoherkkyys usein usein osaksi valotusta, vaikka täsmällisesti ottaen valoherkkyys ei kuulu valotuksen piirin.


title: Valotus

text: Objektiivin aukon kokoa muutetaan aukonsäätörenkaalla tai valintakiekolla. Aukon koko ilmaistaan aukkosuhteen eli f-luvun avulla. Aukkosuhde ilmoittaa objektiivin polttovälin ja aukon halkaisijan suhdelukuna. Järjestelmäkameran objektiivin aukonsäätörenkaasta löytyy yleensä joitakin seuraavista aukkosuhteista:


title: Valotus

text: Muutos f-luvusta pienempään näkyy valon määrän kaksinkertaistumisena filmi- tai kennopinnalla. Muutos f-luvusta suurempaan näkyy valon määrän puolittumisena filmi- tai kennopinnalla. Käytetty aukkoarvo vaikuttaa kuvassa näkyvään terävyysalueeseen. Objektiivin valovoimalla tarkoitetaan suurinta käytettävissä olevaa aukkoa.


title: Valotus

text: Kameran sulkimen suljinaika esitetään sekunteina tai sekuntien osina:


title: Valotus

text: B (bulb) tarkoittaa suljinaikaa, jolloin laukaisija on pohjaan painettuna halutun ajan.


title: Valotus

text: Filmin valoherkkyys tai kamerakennon sisäinen vahvistus esitetään ISO (ja aiemmin myös ASA tai DIN)-arvoina:


title: Valotus

text: Useat kamerat osaavat asettaa automaattisesti käytettävän aukko/suljinaika -yhdistelmän ja myös ISO-arvon. Järjestelmäkameroiden ja digitaalisten järjestelmäkameroiden aukon ja suljinajan voi asettaa käsin. Valotuksen voi tarvittaessa lukita. Pienet valotusvirheet voi korjata jälkikäteen kuvankäsittelyohjelmalla, ei kuitenkaan sellaisia valotusvirheitä, joissa kohteen kirkkausala ylittää tai alittaa kameran tai filmin tallennusalueen.


title: Valotus

text: Kuvattavan kohteen kirkkausala pyritään tallentamaan digitaalikameralla halutulla tavalla. Oikein tallennettu kuva tarjoaa kuvan jälkikäsittelylle parhaat edellytykset. Oikean valotuksen löytämiseksi käytetään harmaakorttia, kamerasta löytyviä mittaustapoja ja digikameran histogrammia sekä herkkyyden säätöä. Koekuvaamalla päästään haluttuun lopputulokseen.


title: Viktor Lutze

text: "Obergruppenführer" Viktor Lutze (28. joulukuuta 1890, Bevergern, Saksa – 2. toukokuuta 1943 Potsdam) oli natsi-Saksassa SA:n johtaja Pitkien puukkojen yössä tapahtuneen Ernst Röhmin murhan jälkeen. Lutze oli "Stabschef der SA", kunnes kuoli auto-onnettomuudessa 1943.


title: Viktor Lutze

text: Lutze liittyi Saksan armeijaan vuonna 1912 ja taisteli ensimmäisessa maailmansodassa. Sodan jälkeen Lutze liittyi poliisiin ja natsipuolueeseen. Hänestä tuli Hannoverin poliisipäällikkö vuonna 1933, jossa virassa hän toimi kuolemaansa asti.


title: Viktor Lutze

text: Lutzen avulla Hitler sai tietoja Röhmin suunnitelmasta tehdä SA:sta oikea kansallissosialistien armeija. Hitler sai Lutzelta apua myös Pitkien puukkojen yötä varten laadittujen tappolistojen tekemisessä. Kun surmatyöt oli toteutettu, hänestä tehtiin SA-järjestön johtaja. SA:n merkitys ja Lutzen valta kuitenkin kapenivat Saksassa koko ajan.


title: Viktor Lutze

text: Lutze kuoli auto-onnettomuudessa saamiinsa vammoihin 1943.


title: UWB

text: UWB () on radioteknologia, jossa tieto lähetetään äärimmäisen lyhyinä ja pienitehoisina pulsseina hyvin laajalla taajuuskaistalla (esimerkiksi 1—2 GHz).


title: UWB

text: Jos pulssit lähetetään pseudosatunnaisin väliajoin, pulssit eivät resonoi ympäröivien rakenteiden kanssa.


title: UWB

text: Ongelmana UWB-tekniikoissa on lähettäjän ja vastaanottajan synkronoituminen eli kuinka vastaanottaja löytää nanosekuntien tarkkuudella lähetetyt pulssit.


title: UWB

text: UWB-tekniikkaa ollaan standardoimassa (IEEE 802.15.3a). Lähetysteho on alhainen (-41,25 dBm/MHz). Kantama on maksimissaan 10-20 metriä bittinopeudella 110 Mb/s ja 2-4 metriä nopeudella 480 Mb/s.


title: One World Trade Center

text: One World Trade Center (1 World Trade Center, lyhenne 1 WTC tai WTC1, entinen nimitys Freedom Tower) on pilvenpiirtäjä New Yorkissa. Se on Pohjois-Amerikan korkein rakennus. 1 WTC on osa uutta World Trade Center-kompleksia. Alkuperäinen WTC-kompleksi tuhoutui syyskuun 11. päivän terroriteoissa vuonna 2001.


title: One World Trade Center

text: Pilvenpiirtäjän suunnitteli arkkitehti Daniel Libeskind ja se on 541 metriä korkea. Sen katto on 417 metrin korkeudella, mikä vastaa alkuperäisen WTC1:n korkeutta. Torniin on myös suunniteltu muun muassa ravintola, näköalaparveke sekä 69 metriä korkea televisio- ja radiomasto. Rakennus sisältää noin 235 000 neliömetriä toimistotilaa, kun vanhan WTC-kompleksin myötä New Yorkista tilaa hävisi noin 900 000 neliömetriä. Hintaa rakennukselle tulee noin 20 000–30 000 Yhdysvaltain dollaria neliömetriä kohti.


title: One World Trade Center

text: Rakennussuunnitelmaan liittyy kosolti symboliikkaa. Esimerkiksi rakennuksen korkeus jalkoina on sama kuin Yhdysvaltain itsenäistymisvuosi (1776).


title: One World Trade Center

text: Rakennustyöt aloitettiin 27. huhtikuuta 2006. Rakennustöistä vastaavan arkkitehtitoimisto Skidmore, Owings & Merrillin mukaan rakennustöiden oli määrä valmistua jo 2008, mutta myöhempien arvioiden mukaan valmistumisaika lykkääntyy talouskriisin ja kysynnän vähyyden vuoksi vuoteen 2014. Lisäksi edellisen WTC:n paikalla on rakenteilla kolme muuta korkeaa rakennusta, Two World Trade Center, Three World Trade Center ja Four World Trade Center, joiden valmistumisen uskottiin aiemmin venyvän 2030-luvulle.


title: Falangi (puolue)

text: Falangi (myös Espanjan falangi tai falangistipuolue; ) oli José Antonio Primo de Riveran toisen tasavallan aikana vuonna 1933 perustama äärioikeistolainen ja totalitaristinen poliittinen järjestö. Se oli Francisco Francon diktatuurin aikana vuosina 1939–1975 Espanjan ainoan sallitun puolueen ("Falange Española Tradicionalista y de las Juntas de Ofensiva Nacional-Sindicalista") ydin.


title: Falangi (puolue)

text: Pienen falangistipuolueen, "Falange Españolan" (FE), perusti 1930-luvulla entisen diktaattorin Miguel Primo de Riveran lakimiespoika José Antonio Primo de Rivera. Vuonna 1934 Falange Española yhdistyi kilpailevan JONS:n kanssa muodostaen "Falange Española de las Juntas fe Ofensiva Nacional Sindicalistan" (FE de las JONS).


title: Falangi (puolue)

text: Puolueen tavoitteena oli syndikalistinen, korporatiivinen valtio, jossa luokkataistelu oli korvattu omistajat ja työläiset yhdistävällä liitolla. Muita ideologisia elementtejä olivat katolisuus (ja tästä huolimatta papiston vastustaminen), historiallisen Espanjan imperiumin ihannointi ja Kastilian maanviljelijöiden aseman kohentaminen. Se vastusti sosialismia, kommunismia, anarkismia, kapitalismia ja tasavaltalaisuutta. Sen ideologiassa oli rinnakkaisuuksia sekä Italian fasismin että Saksan kansallissosialismin kanssa. Rotuopit ja rasismi eivät kuuluneet ideologiaan. Jäsenet pitivät univormunaan sinisiä paitoja.


title: Falangi (puolue)

text: Espanjan toisen tasavallan aikana Falangin taistelijat osallistuivat katuammuskeluihin vasemmistolaisia vallankumouksellisia vastaan. Puolueen vaalitulokset olivat aina hyvin huonot, esimerkiksi helmikuun 1936 vaaleissa se sai 0,7 prosenttia äänistä, ja sen ainoa Cortesi-edustaja Primo de Rivera menetti paikkansa.


title: Falangi (puolue)

text: Vasemmiston ja oikeiston vastakkainasettelun kärjistyessä Falangi sai nopeasti lisää kannatusta konservatiivien ja katolisten kustannuksella. Sotilaskapinassa heinäkuussa 1936 Primo de Rivera ja monia muita Falangin johtajia pidätettiin. Saman vuoden heinäkuun 17. päivänä Espanjan Afrikan-armeija kapinoi, ja seuraavana päivänä oikeistolaiset nousivat kapinaan myös Espanjassa. Vasemmistolaiset hyökkääjät surmasivat Primo de Riveran vankilassa 20. marraskuuta, ja hänestä tuli kannattajiensa keskuudessa marttyyri.


title: Falangi (puolue)

text: Saatuaan vallan käsiinsä Francisco Franco yhdisti Falangin, monarkistisen karlistiliikkeen ("Comunión Tradicionalista") ja muut oikeistolaiset ryhmät liikkeeksi "Falange Española Tradicionalista de las JONS" (FET y de las JONS). Vastustajat tukahdutettiin, ja univormuun lisättiin karlistien punainen baretti. Kenraali Francosta tuli Falangin ehdoton johtaja ja hänen langostaan Ramón Serrano Suñerista sen puhemies. Falangissa oli jo 250 000 jäsentä Francon päästyä valtaan vuonna 1939.


title: Falangi (puolue)

text: Sisällissodan voiton jälkeen Falangi kehitti ideologian tukemaan Francon hallintoa. Suñerin mukaan falangismin todellinen tukipylväs oli maan armeija. Fasistisen ideologian tilalle tuli konservatiivisuus. Falangin jäsenyydestä tuli ehdoton edellytys poliittiselle etenemiselle, mutta sen ideologinen merkitys väheni 1940-luvun lopussa ja 1950-luvun aikana.


title: Falangi (puolue)

text: Falangiin perustettiin nuorisojärjestöjä, kuten "Flechas" ja "Pelayos", ja naisjaosto "Sección .


title: Falangi (puolue)

text: Muiden poliittisten ryhmien perustaminen sallittiin 12. tammikuuta 1975, jo ennen Francon kuolemaa, ja Francon kuoleman jälkeen niitä alkoi nousta julkisuuteen. Falange Español lopetettiin virallisesti 1. huhtikuuta 1977. Ensimmäisissä vaaleissa 1977 Falangen nimestä taisteli kolme eri ryhmittymää. Nimillä "Falange Auténtica" ja "Falange Española de las Juntas de Ofensiva Nacional-Sindicalista" toimii edelleen marginaalisia pienpuolueita.


title: Apinat

text: Apinat ("Simiiformes") ovat kädellisten ("Primates") lahkoon kuuluvia nisäkkäitä. Ryhmä jaetaan uuden maailman apinoihin ("Platyrrhini") ja vanhan maailman apinoihin ("Catarrhini").


title: Apinat

text: Vanhan maailman apinoista käytetään myös nimeä kapeanenäapinat. Ryhmään kuuluvat lajit ovat alun perin kotoisin Afrikasta ja Aasiasta.Jo antiikin aikoina näyttelijät käyttivät Afrikasta ja Aasian eteläosista tuotuja apinoita esityksissään. Niitä pidettiin myös kotieläiminä. Apina on ollut haukkumasana, jolla on viitattu toisen ihmisen rumaan ulkonäköön ja luonteen nurjaan puoleen. Kansanuskomusten mukaan apinan silmän hankkinut saattoi tulla näkymättömäksi ja vihamiehen oveen sivelty apinan virtsa ilmaisi toisten vihaa häntä kohtaan.


title: Apinat

text: Egyptissä kunnioitettiin etenkin marakatteja ja vaippapaviaaneja. Nuubialaisten piti hankkia niitä verojen maksuksi. Viisauden jumala Thot (jolla tavallisesti toki oli kuvissa ibis-linnun pää) esitettiin vanhana ja viisaana vaippapaviaanina, joka istui tärkeitä tekstejä kirjoittavan byrokraatin selän takana työtä valvoen - valmiina tarvittaessa antamaan tälle opettavaisen selkäsaunan.


title: Apinat

text: Intiassakin apina oli pyhä. Ramayana-eepoksessa Hanuman on voiman, uskollisuuden ja uhrautuvaisuuden vertauskuva. Intian maanviljelijöille apinat olivat usein vitsaus, mutta he viettivät kuitenkin Hanuman-Dschayanti-juhlaa (Hanumanin syntymäpäivää).


title: Apinat

text: Myös Kiinassa apinoita arvostettiin. Perheet etelä-Kiinassa ja Tiibetissä väittivät ylpeinä sukunsa polveutuvan apinaesi-isistä, jotka olivat ottaneet vaimoikseen ihmisnaisia. Sun Wu-k'ung -apina seurasi buddhalaista pyhiinvaeltajaa Hsüan-tsangia Intiaan ja teki siellä sekä sankaritekoja että kepposia. Usein apina esitettiin "pitkän elämän persikka" käsissään. Samankaltaisilta kuulostavien tavujen vuoksi apinat männyn oksilla tai hevosen selässä kuvasivat ihmisten haavetta nousta huipulle yhteiskunnan arvoasteikossa. Kiinalaisessa eläinradassa apina on yhdeksäs merkki.


title: Apinat

text: Apina on kalenterisymboli myös vanhoissa meksikolaisissa kulttuureissa. Se oli myös tanssin jumala, ja sen merkin aikaan syntyneistä uskottiin tulevan silmänkääntäjiä, ilveilijöitä, tanssijoita tai laulajia. Sikäläisessä myytissä toistuvista maailmanlopuista toinen päättyy kaiken hävittävään pyörremyrskyyn ja ihmiset muuttuvat apinoiksi.


title: Apinat

text: Kristillisessä symboliikassa apinaa on pidetty ihmisen pilakuvana sekä turhamaisuuden (kädessään peili), ahneuden, saituuden ja siveettömyyden vertauskuvana. Kahlehdittu apina kuvaa nujerrettua paholaista. Varhaiskristillinen luonnontieteellinen kirjoitus Physiologus piti apinaa luonteeltaan pahantapaisena, matkivana sekä helposti kiinni houkuteltavana, ja siten "suuri metsästäjä paholainen samalla tavalla saa helposti meidät saaliikseen. Se ottaa synnin liimaa, sokaisee silmät, saattaa ihmisen hengen näkökyvyttömäksi, tekee suuren silmukan ja vie sillä ihmisen ruumiin ja sielun turmioon."


title: Apinat

text: Syvyyspsykologiassa apina ajatellaan joko merkiksi ihmisen epävarmuudesta omasta roolistaan tai häpeän puutteen ja julkeuden symboliksi. Apinan unessa tulkitaan ilmaisevan kaikkea inhimilliseltä näyttävää, mikä ei sitä ole mutta haluaisi tämän tason saavuttaa. "Joka toivoo sitä, lähestyy sen mahdollisuutta yleisesti halveksittavana pidetyn puolelta" (Aeppli).


title: Ilkka Heilä

text: Ilkka Heilä (s. 1956 Tammisaari) on kaarinalainen sarjakuvapiirtäjä, joka piirtää B. Virtanen -sarjakuvaa.


title: Ilkka Heilä

text: Heilän sarjakuvia ilmestyi jo 1970-luvun alussa Sarjis-lehdessä. Työskentely postissa kuitenkin syrjäytti taiteellisten taipumusten ammatillisen toteuttamisen lähes kahdeksi vuosikymmeneksi, kunnes hän kehitti B. Virtanen -sarjansa Bulls-syndikaatin ja sanomalehti Uuden Suomen järjestämään sarjakuvakilpailuun vuonna 1989. Tämän sarjan ansiosta Heilä kykeni lopulta 1990-luvulla siirtymään täysipäiväiseksi sarjakuvataiteilijaksi. Hän sai Puolen kilon Kritiikin punnuksen vuonna 1994 ja hänet kruunattiin Vuoden tärkeäksi kaarinalaiseksi vuonna 2001. Suomen sarjakuvaseuran Puupäähatun hän sai vuonna 2006.


title: Roihuvuoren vesitorni

text: Roihuvuoren vesitorni Itä-Helsingissä rakennettiin vuosina 1976–1977. Vesitornista järjestettiin aikoinaan suunnittelukilpailu, ja sen voitti arkkitehti Simo Lumme kilpailutyöllään "Vesirousku". Torni on sienityyppinen.


title: Roihuvuoren vesitorni

text: 1970-luvulla vedenkulutus kasvoi Helsingissä neljä prosenttia vuodessa ja kulutuksen uskottiin kasvavan jatkossakin, joten kaupunki tarvitsi uuden vesitornin. Vesitorni päätettiin rakentaa Roihuvuoreen, ja sen avulla kaupungin laskettiin pärjäävän 1990-luvulle saakka. Vedenkulutus on kuitenkin Helsingissä vähentynyt 1980-luvulta saakka, ja monia vesitorneja onkin voitu poistaa käytöstä. Helsingissä on enää neljä toiminnassa olevaa vesitornia, joista Roihuvuoren lisäksi käytössä ovat Myllypuron ja kaksi Ilmalan vesitornia.


title: Roihuvuoren vesitorni

text: Vesitornissa on rap-artisti/graafikko Heikki Kuulan suunnittelema taideteos nimeltä "kuula". Taideteoksesta järjestettiin vuonna 2002 suunnittelukilpailu, jonka voittajatyö toteutettiin vuonna 2006 käytyään pitkän prosessin kaupungin päätöksenteossa.


title: Roihuvuoren vesitorni

text: Vesitornin rakentaminen toteutettiin poikkeuksellisesti: säiliöosa valettiin maassa ja nostettiin hydraulisesti vartta pitkin ylös. Kartion nostoon käytettiin 33 erillistä hydraulista nostinta, joista jokaisen nostokyky oli 330 tonnia. Valettu vesisäiliö painoi 9 000 tonnia, ja sen nostamiseen kului yhteensä 60 tuntia. Sveitsiläinen yritys Losinger Ag käytti nostossa niin sanottua NSL-punosjännemenetelmää. Samaa tekniikkaa on käytetty maailman vesitorneissa muutamia kertoja.


title: Roihuvuoren vesitorni

text: Toinen vesitornin erikoisuus on erillisen lämpöeristyksen puuttuminen.


title: Roihuvuoren vesitorni

text: Vesitornin korkeus on 52 metriä ja halkaisija 66,7 metriä. Säiliön tilavuus on yhteensä 12 600 m³.


title: B. Virtanen

text: B. Virtanen on Ilkka Heilän piirtämä suomalainen sarjakuva, jossa esiintyy samanniminen päähenkilö. Sarjakuva on muodoltaan yhden rivin strippi ja ilmestyy sanomalehdissä. Yksirivisten strippien lisäksi B. Virtanen ilmestyy myös monirivisenä sunnuntaisarjana. B. Virtanen on satiiri erityisesti toimistotyöstä ja hierarkkiseen johtamiseen perustuvasta yrityskulttuurista.


title: B. Virtanen

text:
Sarjakuvasta on ilmestynyt toistakymmentä albumia ja sen pohjalta on tehty yksi teatterinäytelmä.
Julkaisija Arktinen Banaani.


title: 7 (luku)

text: 7 (seitsemän) on luonnollinen luku. Luonnollisissa luvuissa seitsemää edeltää luku 6 ja seuraa luku 8.


title: 7 (luku)

text: Suomessa 1950-luvulla ensimmäistä kertaa käyttöön otettu poikkiviiva on Keskisuomalainen-lehden mukaan muualla Euroopassa harvinainen. Ajatuksen viivasta esitti jo 1900-luvun alussa kenraali Vilho Nenonen, joka piti sitä tärkeänä tykistölle.


title: 7 (luku)

text: Vuoden 2004 opetussuunnitelmassa poikkiviiva poistettiin samalla, kun se poistettiin kirjaimista q ja z. Tämä kuitenkin aiheutti luvun sekoittumisen luvun 1 kanssa, mikä johti tulkintavaikeuksiin muun muassa vaaleissa ja ylioppilaskirjoituksissa. Kaikki kolme poikkiviivaa palautettiin opetussuunnitelmaan vuonna 2016.


title: 7 (luku)

text: Esseetyylisessä tekstissä seitsemän kirjoitetaan yleensä kirjaimin.


title: 7 (luku)

text: 7 on neljänneksi pienin alkuluku. Se on myös toiseksi pienin Mersennen alkuluku: formula_1. Lisäksi 7 on toinen keskitetty kuusikulmioluku ja toiseksi pienin onnellinen luku.


title: 7 (luku)

text:
Luku on jaollinen luvulla 7, mikäli jaettavan luvun ensimmäisten numeroiden muodostama luku, josta vähennetään viimeinen numero kerrottuna kahdella, on seitsemällä jaollinen.
Esimerkiksi: luku 7 jakaa luvun 1512, koska 151 − (2 ∙ 2) = 147 ja 14 − (7 ∙ 2) = 0.


title: 7 (luku)

text: Monissa kulttuureissa seitsemän on pyhä luku, ja Raamatussakin siihen viitataan alituiseen.


title: Mokšan kieli

text: Mokša on kieli, joka kuuluu uralilaisten kielten volgalaiseen haaraan. Mokšan lähin sukukieli on ersä. Aikaisemmin näitä kieliä pidettiin mordvan murteina, mutta ne ovat keskenään niin erilaisia, että ne on luontevaa luokitella omiksi kielikseen.


title: Mokšan kieli

text: Venäjällä mokšan ilmoitti vuoden 2010 väestönlaskennassa äidinkielekseen 2 025 ihmistä.


title: Mokšan kieli

text: Mokšaa kirjoitetaan kyrillisin kirjaimin.


title: Jacques de Molay

text: Jacques de Molay (1243 – 18. maaliskuuta 1314) oli ranskalainen aatelinen ja Temppeliherrain ritarikunnan viimeinen suurmestari.


title: Jacques de Molay

text:
Jacques de Molay syntyi Burgundissa. Hänen tarkkaa syntymäaikaansa ei tiedetä, mutta luultavasti hän syntyi vuosien 1243–1245 välillä aateliseen ylhäisöön; tiettävästi hän oli perheensä nuorin, koska aatelisperheiden nuorimmat pojat yleensä hakeutuivat joko papeiksi tai temppeliherroiksi.
Jacques de Molay kertoi liittyneensä Temppeliherrain ritarikuntaan vuonna 1265. Hän osallistui taisteluihin Syyriassa ja siirtyi vuoden 1291 jälkeen Kyprokselle. Hänet valittiin temppeliherrain 23. suurmestariksi noin vuonna 1298. Kun Ranskan kuningas Filip IV Kaunis aloitti temppeliherrojen vainot, Jacques de Molay pidätettiin vuonna 1307. Vankeudessa hän tunnusti, että osa ritarikuntaa vastaan kohdistetuista syytteistä piti paikkansa, joskin hän torjui väitteet sodomiasta. Myöhemmin Molay kielsi tunnustuksensa sanoen, että hänet oli pakotettu siihen kidutuksella. Vuonna 1314 paavi Klemens V lakkautti Temppeliherrain ritarikunnan. Maaliskuussa 1314 Jacques de Molay poltettiin roviolla kerettiläisenä.
Legenda kertoo, että Jacques de Molay kirosi roviolla kuningas Filipin ja paavi Klemensin sekä ennusti, että vuoden sisällä he olisivat hänen kanssaan helvetissä. Klemens V kuoli vain kolme viikkoa myöhemmin ja Filip kuoli vuoden loppupuolella marraskuussa.


title: Jacques de Molay

text: Kirjailija Maurice Druon on kirjassaan "Rautakuningas" lisännyt kirottujen joukkoon myös Temppeliherroja pahiten kiduttaneen kuningaskunnan pääsihteeri Guillaume de Nogaretin, joskin tämä on tiettävästi epähistoriallista. Varmuutta ei sen sijaan ole siitä, kuoliko samalla roviolla myös toinen temppeliherra, Normandian piirimestari Geoffroy de Charnay kuten Druon kertoo.


title: IEEE 802

text: IEEE-standardointijärjestön työryhmä 802 standardoi lähi- ja kaupunkiverkkoja "(LAN ja MAN)". Tunnetuimmat standardit ovat Ethernet, Token Ring ja WLAN.


title: IEEE 802

text: Työryhmät ovat:


title: Siionin laulut

text: Siionin laulut on Suomen rauhanyhdistysten keskusyhdistyksen julkaisema 367 hengellisen laulun kokoelma, jota käyttävät vanhoillislestadiolaiset. Siionin laulujen ja virsien kokoelmaa on käytetty vuodesta 1916. Nykyinen Siionin laulut -kokoelma on vuodelta 2016.


title: Siionin laulut

text: Kokoelmaa on käännetty myös vieraille kielille. Pohjois-Amerikassa käytetyn laulukokoelman nimi on: ""Songs and Hymns of Zion"" (2008), Ruotsissa ""Sions Sånger och Psalmer"", Saksassa ""Zions Lieder und Gesänge"" (1996), Virossa ""Siioni laulud ja kirkulaulud"" (1999), sekä Venäjällä ""Песни Сиона и Псальмы"" ("Pesni Siona i Psalmy") (2000).


title: Siionin laulut

text: Siionin laulujen juuret ovat 1700- ja 1800-luvun "vanhat Siionin Virret" ja "Halullisten Sielujen Hengellisten Laulujen" -laulukokoelmissa (lempinimeltään "Pikku Siioni"), joita käytettiin paljon "Vanhan Virsikirjan" ohella lestadiolaisuuden varhaisvaiheessa. 1870-luvulla lestadiolaisuuden piirissä alettiin julkaista myös omia pari tai muutama laulua sisältäviä lauluvihkosia. Mahdollisesti Juho Rankisen toimittama "Jumalan Lasten Matka-Lauluja I" vuodelta 1882 sisälsi jo toistakymmentä laulua. Yhteensä eri kokoelmissa oli toistasataa laulua 1880-luvulla.


title: Siionin laulut

text: Leonard Typön 346 laulua sisältävä "Siionin kansan Matka-Laulut Elämän tiellä" (1902–1916) tai lyhyesti "Siionin Matka-Laulut" ja Gustaf Skinnarin "Jumalan lasten Rukous-, Ylistys- ja Kiitos-Wirsiä matkustaissamme elämän tietä läpi wihollisen maan Paratiisiin" olivat suurimpia vanhoillislestadiolaisten käyttämiä kokoelmia ennen O. H. Jussilan kokoelmaa. Vuonna 1916 Oskari Heikki Jussila julkaisi "Siionin laulut ja wirret", johon hän oli kerännyt 329 laulua. Hän toimitti laulukirjaa parisenkymmentä vuotta, poistaen ja lisäillen lauluja. Vuonna 1939 hän lopetti laulukirjan julkaisemisen.


title: Siionin laulut

text: Laulujen muita tekijöitä olivat muun muassa Kivijärven kirkkoherra Frans Petter Krank, hänen poikansa Yrjö Karanko vanhempi ja Toivo Kuulan isä Matti Kuula.


title: Siionin laulut

text: SRK nimesi toimikunnan toimittamaan uudistettua laulukirjaa. Toimikunta julkaisi sen vuonna 1944. Toimikuntaan kuuluivat muun muassa Jussila, Kustavi Lounasheimo, L. P. Tapaninen ja Väinö Havas, joka kuitenkin kuoli jo jatkosodan alussa.


title: Siionin laulut

text: Vuonna 1958 SRK asetti uuden toimikunnan uudistamaan laulukirjaa. Siihen kuuluivat kirkkoherrat Pekka Lappalainen ja Paavo Viljanen ja apuna työssä olivat mm. Anna-Maija Raittila ja Pekka Raittila. Toimikunta jätti ehdotuksensa vuonna 1960, mutta koska samaan aikaan vanhoillislestadiolaisuudessa oli meneillään hajaannus, jossa erkani elämänsanalaisuus, ja toimikunnan jäsenet kuuluivat erkaantuneeseen ryhmään, jäi kirja SRK:n tarkastusvaliokunnalle. Valiokunnan tarkastama ja muuttama painos ilmestyi 1961.


title: Siionin laulut

text: Nykyistä edellinen käytössä oleva kokoelma hyväksyttiin vuoden 1976 SRK:n vuosikokouksessa. SRK:n asettamaan toimikuntaan kuuluivat muun muassa Pentti Liukkonen, Pentti Vinnurva, Hannes Holma, Eino Kimpimäki, Pekka Kinnunen, Taisto Häkli, Yrjö Koskimäki, Jaakko Linjama ja Niilo Rauhala. Kirjassa on myös useita Pentti Koskelon uudistamia vanhoja Siionin lauluja.


title: Siionin laulut

text: Vuoden 1986 virsikirjan uudistuksen yhteydessä myös Siionin laulujen kokoelmaa uudistettiin ja siihen liitettiin uusi virsikirja.


title: Siionin laulut

text:
Vuonna 2004 päätettiin aloittaa Siionin laulujen uudistustyö. Tarkoituksena oli korjata laulujen kieliasua nykysuomea vastaavaksi. Vähän laulettuja lauluja ja ns. vanhat virret poistettiin. Vuoden 2006 lisälaulut liitettiin osaksi kokoelmaa ja tehtiin uusia lauluja.
Sävelmiä vaihdettiin ja tehtiin uusia sävellyksiä.


title: Siionin laulut

text: 1 Oi saavu jo, Immanuel


title: Siionin laulut

text: 25 Oi Jeesus, rakas Ylkäni


title: Siionin laulut

text: 42 Aurinkomme ylösnousi


title: Siionin laulut

text: 52 Neitseet te Siionissa


title: Siionin laulut

text: 58 Nouse, jo pilvi verinen


title: Siionin laulut

text: 76 Verelläs, Jeesus, puhdista


title: Siionin laulut

text: 85 Jeesuksen veren ääni


title: Siionin laulut

text: 106 Tien Herramme on aukaissut


title: Siionin laulut

text: 112 Siionin muurin vartijat


title: Siionin laulut

text: 125 Kiitämme Herraa laulaen


title: Siionin laulut

text: 133 Esimerkin parhaan meille


title: Siionin laulut

text: 152 Onpa taivaassa tarjona lapsillekin


title: Siionin laulut

text: 174 Jo nuorena on hyvä autuaana


title: Siionin laulut

text: 205 Kuin kaste toukokuinen


title: Siionin laulut

text: 209 Vieras on meille tämä maa


title: Siionin laulut

text: 232 Pilvet peittää auringon


title: Siionin laulut

text: 246 Herra Jeesus verellänsä


title: Siionin laulut

text: 271 Jo kohta koittaa hetki


title: Siionin laulut

text: 285 Herra Jeesus armossansa


title: Siionin laulut

text: 293 Nyt kiitosvirteni riemuin laulan


title: Siionin laulut

text: 307 Yö vihdoin väistyy ja valo koittaa


title: Siionin laulut

text: 321 On kaunis synnyinmaamme


title: Siionin laulut

text: 327 Anna, oi Herra, nyt siunaus taivaan


title: Siionin laulut

text: 339 Näit, Herra, elämäni


title: Siionin laulut

text: 345 Oi armahda, Kristus, niin kaita on


title: Siionin laulut

text: 358 Usein tiellä kipujen


title: Siionin laulut

text: 363 Tuhkaa tuli jättää, leiskuu synkkä yö


title: Siionin laulut

text: SRK julkaisi kesällä 2016 kirjan Laula kansa Jumalan, joka valottaa Siionin laulujen tekijöitä ja taustoja. Kirjan on toimittanut Eero Kukko, Ari-Pekka Palola ja Tuomas Taipale.


title: Siionin laulut

text: Kirja kertoo vanhoillislestadiolaisen kristillisyyden laulu- ja sävelmäperinteestä, laulutekstien ja kielikuvien synnystä sekä yksittäisten Siionin laulujen sanoittajista ja säveltäjistä.


title: Siionin laulut

text: Kirja on tarkoitettu tietolähteeksi kaikille Siionin lauluista, niiden tekijöistä ja taustoista sekä lauluperinteestä kiinnostuneille. Kirja soveltuu myös oppimateriaaliksi Siionin lauluista.


title: Siionin laulut

text: SRK:n lisäksi myös muiden lestadiolaissuuntien organisaatiot ovat julkaisseet omia laulukirjojaan, jotka pohjautuvat suurelta osin samoihin lestadiolaisuudessa tunnettuihin lauluihin.


title: Siionin laulut

text: Siionin matkalaulut -kokoelmaa käyttävät rauhan sana ja uusheräys. Kokoelman suunnitteluvaiheessa mukana olivat edellä mainittujen lisäksi myös Laestadius-seura ja esikoislestadiolaisuus. Esikoiset halusivat kuitenkin oman kirjansa (ks. alla) ja Laestadius-seura lopetti toimintansa, joten kappaleen alussa mainitut ryhmät käyttävät kirjaa nykyään.


title: Siionin laulut

text: Virsikirja ja Hengellisiä lauluja on esikoislestadiolaisten laulukirja. Se sisältää virsikirjan 1986 kokonaisuudessaan sekä noin 90 hengellistä laulua ja vuoden 1701 virsikirjan virttä.http://kauppa.srk.fi/product/635/laula-kansa-jumalan


title: Kansanopisto

text: Kansanopisto on Suomessa toisen asteen oppilaitos, joka antaa sekä yleissivistävää että ammatillista koulutusta yleensä täysi-ikäisille ihmisille, pohjakoulutuksesta riippumatta. Kansanopistot ovat sisäoppilaitoksia, joissa opiskelijat asuvat kampuksella asuntolassa opintojen ajan.


title: Kansanopisto

text:
Kansanopistot kuuluvat vapaan sivistystyön lainsäädännön piiriin ja toteuttavat elinikäisen oppimisen periaatetta. Kansanopistoja ylläpitävät erilaiset kannatusyhdistykset, järjestöt ja säätiöt, jotka ovat usein sidoksissa aatteellisiin taustayhteisöihin, toisaalta myös kunnat. Taustayhteisönsä ja luonteensa mukaan opistot voidaan jakaa sitoutumattomiin, kristillisiin, yhteiskunnallisiin ja vammaisten erityisopistoihin.
Kansanopistoissa voi yleensä opiskella sekä pitkillä opintolinjoilla että lyhytkursseilla. Pitkällä linjalla opiskelu kestää yleensä vuoden ja ainevalikoima vaihtelee opistoittain. Monet opistot tarjoavat esimerkiksi avoimen yliopiston opintoja.


title: Kansanopisto

text: Pitkäkestoiset linjat alkavat useimmiten elo-syyskuun vaihteessa ja päättyvät huhti-toukokuun vaihteessa. Linjat voivat kuitenkin olla myös 3–4 kuukauden mittaisia. Eri linjoilla voi opiskella 1–4 vuotta riippuen opiskelijan omista tavoitteista ja opetustarjonnasta. Kukin kansanopisto päättää itse opetuksensa tavoitteista ja sisällöstä. Tietyt yleissivistävät aineet, kuten äidinkieli ja ilmaisutaito sekä vieraat kielet sisältyvät kuitenkin useiden linjojen opetukseen. Maahanmuuttajille suunnatut kurssit kuuluvat nykyisin monien opistojen tarjontaan.


title: Kansanopisto

text:
Suomen kansanopistoissa opiskelee yli 8000 opiskelijaa.
Kansanopistotoiminnan alkuunpanija oli tanskalainen piispa, kirjailija ja tiedemies Nikolai Frederik Severin Grundtvig (1783-1872). Grundtvigilaisen ajattelun mukaan kansanopistotyön puhtaana päämääränä on sivistys ja valistus, nuorten maailmankuvan avartaminen. Alkuaikojen kansanopistojen tärkeimmät oppiaineet olivat äidinkieli ja historia. Puoluepolitiikka ei kuulunut gruntvigilaisiin kansanopistoihin, ei myöskään uskonnon opetus, vaikka kansanopistot olivatkin luonteeltaan yleiskristillisiä. Nykyisin ns. sitoutumattomat kansanopistot vetoavat grundtvigilaiseen perintöön, johon kuuluu moniarvoisuus. Kansanopistoliike levisi eritoten Pohjoismaissa ja myös Saksassa ja Itävallassa.


title: Kansanopisto

text: Puhtaasti gruntvigilaisten kansanopistojen rinnalle syntyi tiettyyn yhteiskunnalliseen tai uskonnolliseen aatesuuntaukseen sitoutuneita ja näiden taustayhteisöjen ylläpitämiä opistoja.


title: Kansanopisto

text: Kansanopistojen toiminnasta vastaavat erilaiset, pääosin yksityiset kannatusyhdistykset, säätiöt ja järjestöt, myös kunnat. Suomessa on 91 kansanopistoa, näistä 74 suomenkielistä ja 17 ruotsinkielistä. 33 opistoa on taustayhteisöltään sitoutumattomia, kristillisiä on 44, yhteiskunnallisia 11 ja erityisopistoja 3. Opistojen toimintaa valvoo opetusministeriö ja ne kuuluvat vapaan sivistystyön lainsäädännön piiriin.


title: Kansanopisto

text: Kansankorkeakoulu oli Suomessa 1980-luvulle asti joidenkin kansanopistojen tarjoama ylempi koulutusaste, joka mahdollisti korkeakouluopintoihin siirtymisen ilman ylioppilastutkintoa. Useimmissa muissa kansanopistotoimintaa harjoittavissa maissa taas kansanopistoista käytetään sanaa, joka sanatarkasti suomentuisi ”kansankorkeakoulu”: , , , , . Eri maissa kansanopiston kaltaisten vapaan sivistystyön oppilaitosten tehtävät, tavoitteet ja asema koulutuskentässä poikkeavat kuitenkin toisistaan.


title: Esikoulu

text: Esikoulu on leikkikoulun tapainen oppilaitos ennen peruskoulua ja ensimmäinen kouluvaihe, jonne mennään päiväkodin jälkeen. Se aloitetaan sinä vuonna, kun lapsi täyttää kuusi vuotta. Esiopetus ei kuulu oppivelvollisuuteen, mutta se on silti velvoitettava. Se kuuluu kuitenkin perusopetuksen piiriin.


title: Esikoulu

text: Esikoulua kokeiltiin Suomessa vuodesta 1971 aluksi Haukiputaalla, Kiuruvedellä, Luopioisissa, Nousiaisissa, Pirkkalassa ja Rantsilassa. Vuonna 2000 maksuton esikoulu otettiin käyttöön kaikissa Suomen kunnissa. Useissa kunnissa esikoulun järjestää ala-aste tai päiväkoti.


title: Esikoulu

text: Suomessa esiopetuksen tarkoituksena on vahvistaa lasten oppimisen ja kehityksen edellytyksiä. Joissakin maissa esikoulussa opetetaan esimerkiksi äidinkielen ja matematiikan alkeita.


title: Ragnarök

text: Ragnarök on skandinaavisen mytologian mukaan maailmanlopun taistelu, jossa maailma ja lähes kaikki sen elolliset olennot tuhoutuvat. Sana "ragnarök" merkitsee yleisimmin hyväksytyn etymologian mukaan ”jumalten tuhoa” tai ”jumalten kohtaloa”, mutta muitakin käännöksiä on esitetty.


title: Ragnarök

text: Mytologian mukaan Ragnarökiä edeltää kolme ankaraa talvea, joita kutsutaan nimellä Fimbulvetr, ’talvien talvi’. Talvien välillä ei ole kesiä lainkaan, ja yleinen moraali rappeutuu.


title: Ragnarök

text: Edda-eepoksen mukaan Ragnarök tapahtuu seuraavalla tavalla:


title: Ragnarök

text: Fimbulvetrin jälkeen kolme kukkoa herättää jumalat, jättiläiset, ihmiset ja muut olennot viimeiseen taisteluun. Punainen Fjalar-kukko herättää jättiläiset, kultainen Gullinkambi herättää jumalat ja einherjarit, ruosteenpunainen kukko kutsuu kuolleet taistoon Helin valtakunnassa.


title: Ragnarök

text: Ragnarökin viimeisen taistelun alkaessa Heimdall-jumala näkee muita jumalia vastaan kapinoivan Loki-jumalan armeijan saapumisen ja puhaltaa torveensa. Silloin kaikki jumalat ja "einherjar" valmistautuvat taisteluun. Loki saapuu kuolleiden kynsistä rakennetulla Nagelfar-laivalla tuhoamaan maailman, apunaan vainajien armeija, jättiläiset ja monia hirviöitä, kuten Midgardin jättiläiskäärme Jörmungandr ja Fenris-susi.


title: Ragnarök

text: Kaikki olennot kokoontuvat Vigridin valtavalle taistelukentälle. Taistelun tiimellyksessä jumalat ja hirviöt saavat surmansa. Thor surmaa Midgardin jättiläiskäärmeen, mutta kuolee itse yhdeksän askelen jälkeen käärmeen myrkkyyn. Fenris-susi nielaisee Odinin, jumalten päällikön. Odinin poika Vidar repii suden kappaleiksi. Tyr-jumala kuolee surmatessaan paholaiskoira Garmin. Heimdall ja Loki surmaavat toisensa. Tulijättiläinen Surtur sytyttää maailman liekkeihin palavalla miekallaan. Aurinko muuttuu mustaksi, tähdet putoavat alas taivaalta ja maa vajoaa kiehuvaan mereen. Lähes kaikki jumalat, jättiläiset, kääpiöt, ihmiset ja muut olennot tuhoutuvat.


title: Ragnarök

text: Maailmanlopun jälkeen maailma syntyy uudelleen. Lifista ja Lifthrasirista, kahdesta ainoasta henkiin jääneestä ihmisestä, alkaa uusi ihmiskunta. Myös muutamat jumalat säilyvät hengissä, kuten Odinin veli Vili, Odinin poika Vidar, Lokin poika Váli ja Thorin pojat Modi ja Magdi. Uudessa maailmassa ei ole pahuutta ja ihmiset ja jumalat elävät ikuisuuksiin rauhassa ja sopusoinnussa. Eräät tutkijat uskovat, että ajatus maailmanlopun jälkeisestä onnelasta on kristinuskon vaikutusta eikä kuulunut alkuperäiseen pessimistiseen Ragnarök-myyttiin. Toisen teorian mukaan Ragnarök-myytti itsessään on syntynyt kristillisen tuomiopäiväopin vaikutuksesta.


title: Einherjar

text: Einherjar (yks. einheri) olivat skandinaavisessa mytologiassa taistelussa kaatuneiden urheiden soturien sieluja, jotka asuivat Valhallassa. Sanan merkitys on kutakuinkin "ainoat/valitut soturit".


title: Einherjar

text: Viikingit uskoivat, että valkyyriat veivät taistelussa kuolleiden soturien henget Valhallaan Odin-jumalan luokse. Valhallassa kukko Gullingambi ("Kultakampa") herätti joka aamu "einherjarin" ja he taistelivat koko päivän harjoittaen taistelutaitojaan ragnarökia eli maailmanloppua varten. Öisin "einherjar" juhlivat ja heidän haavansa paranivat. He mässäilivät villisika Särimnerin lihalla ja joivat simaa, joka oli lypsetty vuohesta nimeltä Heidrun.


title: Einherjar

text: Kun Ragnarök koittaa, ulljaimmat einherjareista marssivat Odinin rinnalla taisteluun jumalten vihollisia jääjättiläisiä vastaa.


title: Sisupartio

text: Sisupartio on aisti-, liikunta- ja kehitysvammaisille suunnattua partiotoimintaa. Sen tarkoitus on sama kuin koko partioliikkeen: kasvattaa partiolaisista vastuuntuntoisia ja itsenäisesti ajattelevia yhteiskunnan jäseniä. Toiminnassa otetaan kuitenkin huomioon kunkin sisupartiolaisen omat kyvyt.


title: Sisupartio

text: Sisupartiolaisten tunnus on vammaisen ja vammattoman partiolaisen yhdessä solmiman jalussolmun sisällä oleva sammakko.


title: Sisupartio

text: Suomessa on yhteensä noin 450 sisupartiolaista noin 64 lippukunnassa. Näistä lippukunnista kaksi on varsinaisia sisulippukuntia.


title: Sisupartio

text: Tarus-suurleirillä sisupartiolaisille oli oma savunsa Stocken-alaleirissä.


title: Jonathan Davis

text: Jonathan ”Jon” Houseman Davis (s. 18. tammikuuta 1971 Bakersfield, Kalifornia) on alternative metal -yhtye Kornin johtohahmo. Davis on yhtyeen laulusolisti ja joissakin kappaleissa (muun muassa "Shoots And Ladders") hän soittaa myös säkkipilliä. Davis on myös esiintynyt elokuvissa, "Seeing Other People" ja "Kadotettujen kuningatar", joista jälkimmäiseen hän on myös säveltänyt musiikkia. Jonathanilla ja hänen entisellä vaimollaan Reneellä on vuonna 1995 syntynyt poika nimeltä Nathan. Nykyään Jonathan on naimisissa entisen pornotähden Devenin kanssa. Heillä on kaksi yhteistä poikaa, vuonna 2005 syntynyt Pirate ja vuonna 2007 syntynyt Zeppelin.


title: Jonathan Davis

text: Jonathanin puoliveli Mark Chavez on ollut Ademan ja Midnight Panicin solisti.


title: Jonathan Davis

text: Jonathan on näytellyt myös elokuvassa "Sin-Jin Smyth", jota ei ikinä julkaistu.


title: Jonathan Davis

text: Jonathan teki vuonna 2009 yhteistyötä israelilaisen psytrancepioneeri Infected Mushroomin kanssa osallistumalla heidän albumillaan Legend of the Black Shawarma kappaleen ”Smashing the Opponent” lauluosioon. Kappale julkaistiin myös levyn toistaiseksi ainoana singlenä.


title: Jonathan Davis

text: Jonathan Davis joutui sairaalaan Isossa-Britanniassa kesäkuussa 2006 ennen esiintymistään Download-musiikkifestivaaleilla vakavan verisairauden, ITP:n (immunologinen trombosytopeeninen purppura) vuoksi. Tämän takia Korn joutui keskeyttämään silloisen Euroopan kiertueensa, vain muutamaa päivää ennen esiintymistään Provinssirockissa Suomessa. Sairastuttuaan ennen Download-musiikkifestivaalien keikkaa, loput Kornin jäsenistä esiintyivät useiden eri solistien avustamina: Jonathania tuurasivat muun muassa Avenged Sevenfoldin M. Shadows, Slipknotin Corey Taylor ja Triviumin Matt Heafy.


title: Jonathan Davis

text: Jonathan kuitenkin toipui nopeasti ja palasi lavoille Family Values-kiertueen myötä Yhdysvalloissa. Jonathan sairastaa myös astmaa.


title: Kytkin (sähkötekniikka)

text: Kytkin on elektroniikan tai yleisesti sähkövirtapiirin komponentti, joka kytkee tai katkaisee sähkövirtapiirin sähkövirran tai ohjaa virran tiettyyn piiriin. On olemassa mekaanisia, sähkömekaanisia ja elektronisia kytkimiä.


title: Kytkin (sähkötekniikka)

text: Sähköisesti ohjattua kytkintä kutsutaan releeksi tai kontaktoriksi.


title: Kytkin (sähkötekniikka)

text: Yksinkertaisimmassa kytkimessä on kaksi metallipalaa ("kontaktit"), jotka koskettaessaan toisiaan päästävät virran läpi ja erillään ollessaan estävät virran kulun. Kontakteissa käytetään hapettumatonta metallia virhetoiminnan estämiseksi; joskus kontaktit päällystetään jalometallilla. Kontaktin syntymistä ohjataan painikkeella, vivulla tai muulla mekaanisella laitteella kytkimen tyypistä riippuen.


title: Kytkin (sähkötekniikka)

text: Erityyppisiä mekaanisia kytkimiä:


title: Kytkin (sähkötekniikka)

text: Kytkimiin voidaan integroida antureita tai anturi voi itsessään olla osa kytkintä. Lämpötilan mukaan ohjautuva kytkin yhdessä siihen liitetyn jäähdytys- tai lämmityslaitteen kanssa on eräs tapa toteuttaa termostaatti. Valo-ohjattuja kytkimiä käytetään hämäräkytkimissä. Mekaaninen paine- tai voima-anturi voi itsessään toimia kytkimenä.


title: Kytkin (sähkötekniikka)

text: Pienjännitekytkimet ovat kotitalouksissa valokytkiminä yleisesti käytettyjä kytkimiä. Kytkimien nimenä käytetään yleisesti myös kytkimen kytkennän numeroa esim. sarja(kruunu)kytkintä kutsutaan vitoskytkimeksi.


title: Kytkin (sähkötekniikka)

text: Peruskytkin, jolla ohjataan yleisesti yhtä valaisinryhmää.


title: Kytkin (sähkötekniikka)

text: Kaksi yksinapaista kytkintä samassa laitteessa. Kytkimellä ohjataan yleisesti kahta valaisinryhmää.


title: Kytkin (sähkötekniikka)

text: Vaihtokytkin (kytkentä 6) kytketään toiseen vaihtokytkimeen ns. porraskytkentä. Kahdella yhteen kytketyllä vaihtokytkimellä ohjataan valoryhmää kahdesta paikasta esim. portaiden ylä- ja alapäästä. Jos valo on päällä kumman tahansa katkaisijan käyttö sammuttaa valon ja valojen ollessa pois kumman tahansa katkaisijan käyttö sytyttää valot.


title: Kytkin (sähkötekniikka)

text: Ristikytkintä (kytkentä 7) käytetään yhdessä kahden vaihtokytkimen kanssa. Kytkennässä voi olla kahden vaihtokytkimen lisäksi useita ristikytkimiä. Kytkennässä valoryhmää voidaan ohjata kolmesta tai useammasta paikasta. Mikä tahansa kytkin sytyttää sammutetun lampun ja mikä tahansa kytkin sammuttaa palavan lampun.


title: Kytkin (sähkötekniikka)

text: Erotin on suurjännitteellä käytetty kytkinlaite, jolla kuorma voidaan erottaa virtapiiristä erottimen ollessa virraton. Erottimella saadaan aikaan näkyvä avausväli koskettimien välille. Tämä on välttämätöntä, jotta kytkinlaitoksilla olevia katkaisijoita voidaan huoltaa tarpeen vaatiessa. Erotinta ei saa ohjata virrallisena, koska sitä ei ole suojattu valokaarta vastaan.


title: Kytkin (sähkötekniikka)

text: Katkaisijalla kuorma voidaan erottaa virtapiiristä virrallisena. Katkaisija voi toimia käsivoimalla, paineilmalla tai sähkömoottorilla. Suurjännitteen katkaisussa on saatava valokaari sammumaan nopeasti. Sammutukseen on perinteisesti käytetty valokaaren magneettista venytystä ja sittemmin erityisiä täytekaasuja katkaisukammiossa.


title: Kytkin

text: Kytkin tarkoittaa seuraavia asioita:


title: Ikäsyrjintä

text: Ikäsyrjintä eli ageismi on ikään perustuvaa syrjintää. Myös termiä ikärasismi on käytetty, mutta sitä ei suositella, koska rasismi-sanan merkitys on syrjintä kansallisuuden, rodun tai etnisyyden perusteella. Vaikka teoriassa ikäsyrjinnässä voi syrjiä mitä tahansa ikäryhmää, yleensä syrjitään ihmisiä liian nuoren tai vanhan iän vuoksi. Ikäsyrjintää esiintyy esimerkiksi työhönotossa. Ikäsyrjintä ilman hyväksyttävää syytä elinkeinotoiminnassa, ammatin harjoittamisessa, yleisönpalvelussa ja virkatoiminnassa on rikos.


title: Ikäsyrjintä

text: Stakesin 2007 julkaiseman tutkimuksen mukaan työmarkkinoilla arvellaan olevan piilevää ikäsyrjintää. Vähän yli nelikymppiset työttömät uskovat ikänsä haittaavan työllistymistä. Toimeentuloturvan taso ei vaikuta haluun hakeutua töihin. Useimmille pitkäaikaistyöttömille työllistyminen oli kannustavaa eli ansiotulosta käteen jäävä tulo oli suurempi kuin toimeentuloturva. Niin sanotut kannustinloukut näyttävät estävän työllistymistä vain, jos työttömyyden vaihtoehtona on lyhytaikainen keikkatyö.


title: Ikäsyrjintä

text: Anne Kouvosen tutkimuksen "Ikäsyrjintäkokemukset työssä ja työhönotossa" mukaan lain ikäsyrjintäsäännös oli huonosti tunnettu. Peräti kolmasosa vastaajista kuuli siitä tutkimuksen yhteydessä ensimmäistä kertaa. Työttömäksi jäneelle uuden turvallisen työpaikan saanti on vaikeaa. Työnhakijan ikä näyttää nostavan näkymättömän muurin työnantajien ja työttömän väliin. Pätkätöissä oleville tilanne on masentava, kun uudesta työpaikasta ikäsyrjinnän takia on vain vähän toivoa.


title: Ikäsyrjintä

text: Ikäsyrjintää vastaan on olemassa Euroopan unionin direktiivi. Direktiivissä ei ole määritelty tiettyä ikää, kuten Yhdysvaltain syrjinnän vastaisessa laissa, vaan sen lähtökohtana on, ettei ikäsyrjinnälle voi asettaa ikärajaa. Direktiivi koskee siis kaikkia ikäryhmiä. Ikätasa-arvo koskee sekä nuorempia että vanhempia työntekijöitä. Työsyrjinnästä tulee ilmoittaa maan työnsuojeluviranomaiselle, jolla on velvollisuus viedä asiaa eteenpäin yleiselle syyttäjälle.


title: Walter Schellenberg

text: Walter Schellenberg (16. tammikuuta 1910 Saarbrücken – 21. maaliskuuta 1952 Torino) oli SS:n vastavakoilun päällikkö ja Waffen-SS:n kenraalimajuri (Brigadeführer).


title: Walter Schellenberg

text: Lupaava nuori opiskelija Schellenberg liittyi Saksan kansallissosialistiseen työväenpuolueeseen ja SS:ään vuonna 1933 ja SD:hen vuonna 1935. SS:n ulkomaantiedustelun päällikkö hänestä tuli 1941.


title: Walter Schellenberg

text: Hänestä tuli yhdistettyjen salaisten palvelujen päällikkö vuonna 1944, kun Wehrmachtin alainen Abwehr lakkautettiin.


title: Walter Schellenberg

text: Schellenbergin todistettua muita natseja vastaan hänet tuomittiin vain kuudeksi vuodeksi vankilaan 1949, mutta hän vapautui jo 1950 huonontuneen terveydentilan takia. Vankilassa hän kirjoitti muistelmateoksensa ”Das Labyrinth”.


title: Koltšuga

text: Koltšuga (etym. "rautapaita", ven. "Кольчуга" engl. "Kolchuka") on ukrainalaisen Topaz-yhtiön (ven. "ГАХК «Топаз»") tuottama radiometrinen varhaisvaroitus- ja signaalitiedustelujärjestelmä.


title: Koltšuga

text: Se on passiivinen, radiometriaan ja kolmiomittaukseen perustuva havaintojärjestelmä, joka ei itse lähetä lainkaan mittaussignaaleja, vaan ainoastaan ottaa vastaan niitä. Tämä vaikeuttaa mittausasemien paikallistamista, ja voidaan kokea uhkana etenkin lentokoneille, joissa ei ole häiveteknologiaa (häive; engl. "stealth" ). Koska Koltšugan on pelätty kykenevän havaitsemaan myös häivetekniikkaan perustuvat B-2:t ja F-117A:t on Yhdysvallat suhtautunut niiden vientiin kriittisesti erityisesti arabimaihin, missä ne voivat muodostaa uhan Britannian, Israelin tai Yhdysvaltain ilmavoimien toiminnalle.


title: Koltšuga

text: Yksittäisen Koltšuga-aseman mittausetäisyys on aktiivisten tutkajärjestelmien tapaan riippuvainen radioaaltojen näkösäteestä. Valmistajan mukaan korkealle paikalle sijoitettu järjestelmä kykenee tunnistamaan erittäin voimakkaan, yläilmakehässä liikkuvan radiotaajuuslähteen jopa 800 kilometrin päästä. Muiden valmistajien spesifikaatiot eivät kuvaa näin suurta mittausetäisyyttä; esimerkiksi yhdysvaltalainen AWACS toteaa 600 kilometrin maksimimittausetäisyyden tai tšekkiläisen Vera tai venäläinen Vega 400 kilometrin enimmäismittausetäisyyden. Koltšuga voi käyttää jopa 130 MHz:n mittaustaajuutta (AWACS 2 000 MHz, Vera 850 MHz ja Vega 200 MHz).


title: Koltšuga

text: Koltšuga-järjestelmä tunnistaa, antaa ennakkovaroituksen ja radiolähetteen sijainnin maa-, meri- ja ilmalähteistä. Se vastaanottaa viestiliikenne- ja navigointisignaaleja, voi muodostaa osan elektronisen sodankäynnin tarvitsemaa tilannekuvaa, samoin kuin tarjota ennakkovaroituksen sekä rajallisen kohteenseurannan. Useampi Koltšuga-asema yhdessä voi tarjota kolmiomittausmahdollisuuden asemien kesken.


title: Koltšuga

text: Koltšugoja on kahta mallia, perusmalli ja parannettu M-malli. Koltšuga-asema koostuu kahdesta yksiköstä, toiminnallisesta ja tukiyksiköstä sekä lisäksi sähkögeneraattorijärjestelmästä. Lavat on voidaan asettaa raskaille KrAZ-kuorma-autoille. Perusmallia on valmistettu 1987-1998, ja parannettua (M; modifioitua) M-mallia vuodesta 1999.


title: Koltšuga

text: Modifioidussa mallissa on laajennettu taajuusalue, paremmat käyttöliittymät, modeemikytkettävyys asemien välille sekä parempi tietoliikennejärjestelmä. Koltšuga-M:n vientimalli on Koltšuga-E (E; export).


title: Koltšuga

text: Koltšugoja markkinoiva Ukrspetseksport (ven. "Укрспецэкспорт") on osallistunut 17.-19. huhtikuuta 2000 Ammanissa Jordaniassa pidettyyn SOFEX-asemessuille esitelläkseen Kolsthuga-tutkajärjestelmää, jota oli jo aikaisemmin esitelty mm. IDEF-99 –näyttelyssä Turkissa. Turkmenistan osti kaksi Koltšugaa vuonna 2003.


title: Koltšuga

text: Koltšugan vastaanottama taajuusalue on 1 GHz-11 GHz ja 15 GHz-18 GHz, kun taas Koltšuga-M:llä ja Koltšuga-E:n vastaanottotaajuus alkaa ilmailun VHF-taajuuksista alkaen 130 MHz jatkuen aina 18 000 MHz:iin (18 GHz).


title: Koltšuga

text: Varhaisimmat Koltšugat voidaan päivittää Koltšuga-M:ksi ja Koltšuga-E:ksi, kuten Etiopian tapauksessa. Yhdysvalloille ja Britannialle epäilty Koltšugojen YK:n Irakia vastaan julistaman kauppasaarron vastainen tutkavienti on saattanut muodostaa uhan Irakin lentokieltovyöhykkeiden valvonnalle ja samalla Irakin sodan valmistaville toimille.


title: Koltšuga

text: Yhdysvallat ryhtyi toimimaan Ukrainan presidentti Leonid Kutšman uudelleen valintaa vastaan tukemalla demokraattista tiedottamista sen jälkeen, kun se ryhtyi epäilemään Ukrainan valtiollista Ukrspetseksportia ja sen johtajaa Valeri Malevyitä kolmen Koltšugan mahdollisesta viennistä Irakiin jordanialaisen välittäjän avustuksella 100 miljoonalla dollarilla, että ne olisivat voineet päätyä Irakin haltuun sen ilmapuolustuksen vahvistamiseksi Yhdysvaltain ja Britannian lentokieltoa valvovien koneiden uhaksi. Yhdysvaltain ja Britannian 13 henkinen ryhmä suoritti 2002 tarkastuksen Ukrainassa siellä olevista Koltšugoista. Myös Ukraina asetti asiaa tutkimaan 14 henkisen työryhmän.


title: Koltšuga

text: Kauppasumma oli viisinkertainen Koltšugojen ilmoitettuun hintaan verrattuna.Ukraina ilmoitti 14. marraskuuta 2002 , että sillä on 19 Koltšugaa, myös sarjanumeroton prototyyppi.


title: Koltšuga

text: Laittomasti Ukrainan alueelle tunkeutuneisiin, venäläisen "humanitaarisen avustussaattueen" sotilaskuorma-autoihin uutisoitiin 23.8.2014 lastatun ja siten röyhkeästi varastetun Donetskin Topaz-tehtaan valmistamia tarkoitettuja sotilaallisia tutkalaitteistoja. Ukrainalaisen tehtaan Koltšuga-mittausjärjestelmää on aiemmin sovitettu yhteen esimerkiksi keskipitkän kantaman S-400 -ohjuksiin, joita venäläinen, kesällä 2014 länsimaiden ja Ukrainan boikottiin joutunut suuri ohjusvalmistaja Almaz-Antei kokoaa. Tällaista pitkän kantaman ohjusjärjestelmää Almaz-Antei on - myynninedistämismielessä ja uhkauksena ulkovalloille - esitellyt kotisivuillaan Ukrainassa taistelevien kapinallisen joukkojen tunnuksella koristettuna


title: Manowar

text: Manowar on yhdysvaltalainen heavy metal -yhtye. Yhtyeen musiikki käsittelee esimerkiksi muinaisia legendoja ja historiallisia tapahtumia, mutta usein myös yhtyettä, sen jäsenten elämänasennetta ja vastakkainasettelua muuta maailmaa kohtaan. He ovat ottaneet paljon vaikutteita viikingeistä, keskiajan ritarikulttuurista ja antiikin tarustoista. Yhtye on myynyt yli 10 miljoonaa albumia.


title: Manowar

text: Yhtyeen perustaja Joey DeMaio oli 1970-luvun puolella Black Sabbath -yhtyeen kiertueilla basso- ja pyroteknikkona, jolloin hän tapasi kitaristi Ross the Bossin. Saatuaan mukaansa vielä vanhan koulukaverinsa Eric Adamsin laulamaan, he perustivat Manowarin. Yhtyeen rumpaliksi tuli Donnie Hamzik, jonka tilalle tuli myöhemmin Scott Columbus. 1990-luvun alussa Columbuksen tilalle astui Rhino. Hän soitti levyllä "The Triumph of Steel", jonka jälkeen rumpaliksi tuli taas Scott Columbus. Kitaristi Ross the Bossin lopetettua hänen tilalleen tuli 90-luvun alussa David Shankle, joka soitti yhtyeessä vain yhden levyn ajan. Nykyinen kitaristi Karl Logan on ollut mukana 1990-luvun puolivälistä.


title: Manowar

text: Manowar syntyi New Yorkin Auburnissa vuonna 1980, basisti Joey DeMaio perustajanaan. Alussa ja ennen Manowarin perustamista Joey työskenteli pyro- ja bassoteknikkona Black Sabbathille. Black Sabbathin ”Heaven and Hell” -kiertueella Joey tapasi Shakin Streets -yhtyeen entisen kitaristin, Ross the Bossin ja niin Manowar syntyi. Laulajaksi värvättiin Joeyn koulukaveri Eric Adams ja rumpaliksi Carl Canedy, joka löydettiin lehti-ilmoituksen kautta. Yhtyeen nimeksi valittiin Manowar.


title: Manowar

text: Vuonna 1981 yhtye äänitti ensimmäisen demonsa, joka sisälsi kappaleet ”Battle Hymn” ja ”Shell Shock”. Myöhemmin samana vuonna Carl päätti kuitenkin jättää Manowarin, ja kuuntelusessioiden kautta Donnie Hamzik pääsi rumpaliksi.


title: Manowar

text: Ensimmäisen kunnollisen levytyssopimuksen Manowar sai Liberty Recordsilta, ja vuonna 1982 Manowar äänitti ensimmäisen täyspitkän studioalbuminsa, "Battle Hymnsin", joka äänitettiin Criteria Studiolla Miamissa. Battle Hymnsin kaikki kappaleet olivat Joeyn ja Rossin kirjoittamia, ja ”Dark Avenger” -kappaleella vieraili Orson Welles kertojana. "Battle Hymnsin" myyntiluvut eivät olleet korkeat, mutta se sai hyviä arvosteluja Euroopassa ja Japanissa.


title: Manowar

text: "Battle Hymns" -levyn sessoissa äänitettiin myös kappale ”Defender”, johon Orson Welles puhui intron. Kappale julkaistiin singlenä vuonna 1983, ja otettiin mukaan "Fighting the World" -albumille vuonna 1987.


title: Manowar

text: Debyytin julkaisun jälkeen rumpali Donny Hamzik jätti yhtyeen. Myöhemmin Joey kuuli Scott Columbuksesta, jolla oli energinen ja tarkka tyyli. Joey päätti värvätä hänet heti Manowarin riveihin.


title: Manowar

text: Niihin aikoihin Manowar pyydettiin esiintymään Reading-festivaalilla, mutta viikkoa ennen festivaalia Liberty Music purki yhtyeen levytyssopimuksen, ja Manowar joutui perumaan esiintymisensä ja jatkamaan esiintymisiä pienillä klubeilla. Myöhemmin Manowar teki uuden levytyssopimuksen Music for Nations in Englandin kanssa, ja sopimus allekirjoitettiin verellä. Sillä yhtye todisti, ettei se tule koskaan vaihtamaan tyyliään oikeasta heavy metalista.


title: Manowar

text: Vuonna 1983 Manowar julkaisi toisen albuminsa, "Into Glory Riden", joka oli samalla uuden rumpalin Scott Columbuksen ensimmäinen teos yhtyeessä. Albumi oli hieman erilainen verrattuna edelliseen "Battle Hymnsiin", sen sanoitukset olivat hyvin eeppiset eikä se sisältänyt yhtäkään vastaavaa hittikappaletta kuin Manowarin nimikkokappale "Battle Hymns" -levyltä. Tosin muutama eeppisempi raita, kuten ”Gates of Valhalla” ja ”March for Revenge”, ovat pysyneet Manowarin seteissä kohtuullisen hyvin. Kokonaisuuteen ei siis käytännössä kuulunut kuin kaksi rokkarikappaletta (”Warlord” ja ”Gloves of Metal”), jotka nekin ovat jääneet vähäiselle huomiolle. Kuitenkin tosifanit ja Manowarin uskolliset kannattajat pitävät "Into Glory Rideä" jopa parhaana Manowar-tuotoksena. "Into Glory Ridellä" oli myös huonot soundit, ja osittain sen takia se jäi taka-alalle, "Battle Hymnsin" ja tulevien albumien varjoon. Huhun mukaan levy-yhtiö olisi julkaissut levystä epähuomiossa demo-version, jonka se oli saanut Manowarin promotessa itseään ennen levytyssopimuksen kirjoittamista. "Into Glory Rideltä" julkaistiin myös musiikkivideo kappaleesta ”Gloves of Metal”.


title: Manowar

text: Aikaisin vuonna 1984 Manowar meni Kanadaan äänittämään uutta albumia ja sai samalla sessiolla aikaiseksi kaksi seuraavaa albumiaan. Ensin julkaistiin englantilaisiin kansantaruihin perustuva seitsenkappaleinen "Hail to England", joka oli synkkä ja eeppinen kokonaisuus. "Hail to Englandin" nimi perustuu yhtyeen suureen suosioon Englannissa 80-luvulla, vaikkakin albumi sijoittui vain sijalle 83 Englannin virallisella top-listalla.


title: Manowar

text: "Hail to Englandia" seurasi Spectacle of Might -kiertue Englannissa, joka oli menestys, mutta pian sen jälkeen, kesällä 1984, Music for Nations purki Manowarin levytyssopimuksen, koska yhtiö halusi jatkaa vain englantilaisten kokoonpanojen kanssa.


title: Manowar

text: Samana vuonna Manowar kuitenkin teki uuden levytyssopimuksen 10 Recordsin kanssa ja julkaisi puoli vuotta "Hail to Englandin" jälkeen uuden levyn, "Sign of the Hammer". Sign of the Hammerin aloituskappaleesta All Men Play On 10:stä julkaistiin single, jonka B-puolella oli albumin neljäs kappale, Mountains. Vaikka Sign of the Hammer oli äänitetty edellisen Hail to Englandin kanssa samaan aikaan, olivat sen soundit tavallaan hieman terävämmät ja ei niin tummat. Levy sisälsi 8 kappaletta, joista yksi oli instrumentaali, Thunder Pick, jonka Joey soitti yksin bassollaan. Kappaleet olivat Joeyn itsensä kirjoittamia, lukuun ottamatta kuudetta kappaletta, The Oathia, jonka Joey kirjoitti Ross the Bossin kanssa. Albumin kansikuvitus oli pelkistetty, ja siinä oli skandinaavijumala Thorin sotavasara, josta myöhemmin aikojen saatossa tuli Manowarin merkki ja leima ympäri maailman. Levyllä oli myös itsesensä Thorin mukaan nimetty kappale, Thor (The Power Head). Levyn lopetuskappale taas, Guyana (The Cult of the Damned), oli synkkä edellisen lopettajan Bridge of Deathin tapaan ja kertoi vuoden 1978 joukkoitsemurhasta Guyanassa. Levyn nimeä kantava viides raita, Sign of the Hammer, oli avain asemassa sillä sen kertosäkeestä on jäänyt Manowar-fanien keskuuteen riimi ”Sign of the Hammer be our Guide” -hokema ja tunnus.


title: Manowar

text: Vuoden 1986 alkuun asti Manowar oli maailmankiertueella Motörheadin kanssa, promoamassa materiaaliaan ja levittämässä sanaa oikeasta heavy metalista. Kiertueelta palattuaan yhtye alkoi työstää uutta materiaalia, mutta kun uusi albumi oli saatu valmiiksi ja se oli tarkoitus lähettää painoon, 10 Records meni konkurssiin ja levyä ei saatu julkaistuksi.


title: Manowar

text: Kuitenkin vuonna 1987 Manowar solmi uuden levytyssopimuksen Atlantic Recordsin kanssa, ja "Fighting the World" julkaistiin, ”Blow Your Speakers” -singlen johdattelemana, joka ylitti kaikki edelliset myyntiluvut. "Fighting the World" -levyn ”Violence and Bloodshed” -kappale oli omistettu Vietnamin sodalle, ja kappaleessa Defender voi kuulla vanhan tutun, näyttelijä Orson Wellesin äänen. Levyn kansi kuvasi yhtyeen jäseniä kädet nostettuina ilmaan, kuten nykyään Manowarin keikoilla on aina tapana. Fighting the Worldin myötä Manowar myös tuli entistä enemmän faniystävälliseksi ja päästi fanejaan lavalle laulamaan kanssaan ja jopa soittamaan kitaraa.


title: Manowar

text: Samana vuonna Manowar pääsi Guinnessin ennätyskirjaan maailman kovaäänisimpänä yhtyeenä.


title: Manowar

text: Fighting the Worldin julkaisusta lähtien syyskuuhun 1988 Manowar oli koko ajan jatkuvalla kiertueella, ja lopulta oli aika aloittaa uuden albumin äänitykset. Uusi albumi nimettiin Kings of Metalliksi, joka kriitikoiden mielestä vielä tänäkin päivänä on yksi heavy metalin kulmakivistä ja vaikuttajista. Albumin kappalemateriaali oli monipuolisempaa kuin ennen. Kappale The Crown and the Ring (Lament of the Kings) äänitettiin Saint Paulin katedraalissa, Englannin Birminghamissa satapäisen kirkkokuoron kanssa, ja siitä tuli Manowarin omaperäinen leima, joka nykyään lopettaa jokaisen keikan soiden taustalla outrona yhtyeen poistuessa lavalta. Kings of Metal sisälsi myös kaksi ehkä Manowarin tunnetuinta kappaletta ja sen musiikin kulmakiveä, nimikkokappale Kings of Metalin ja Hail and Killin. Albumi sijoittui myös monessa paikassa ympäri maailman ensimmäisille sijoille top-listoilla, ja sitä seurasi kaksi kiertuetta.


title: Manowar

text: Pian Kings of Metallin jälkeen Ross the Boss päätti jättää yhtyeen musiikillisten erimielisyyksien takia ja siirtyi soittamaan bluesin kaltaista hard rockia.


title: Manowar

text: Ross the Bossin lähdettyä Manowar piti taitokilpailun, johon osallistui yli 150 kitaristia. Lopulta yhtyeeseen valittiin (Michael) David Shankle, joka oli aiemmin soittanut kokoonpanossa nimeltä American Rockers from Chicago. Davidin liittyminen Manowariin ei kuitenkaan ollut aivan sattumaa, sillä yhtyeet olivat tavanneet jo Fighting the Worldin aikoihin, eikä kontaktia ollut unohdettu.


title: Manowar

text: Davidin liittymisen jälkeen Manowarin elämänkaaressa seurasi kahden vuoden mittainen pitkä kiertueputki, jonka loppupuolella yhtye oli täynnä ideoita uudelle levylle. Ongelmitta ei kuitenkaan tälläkään kertaa selvitty, kun Scottin lapsi tuli vakavasti sairaaksi ja Scottin oli lopetettava soittaminen. Scott kuitenkin löysi rumpupallille itsensä korvaajan, Kenny Earl Edwardsin (lempinimi Rhino).


title: Manowar

text: Niihin aikoihin alternative- ja grunge-musiikki oli suosittua, ja niin Atlantic Recordsin johtaja pyysi Manowaria tekemään jotain sen suuntaista. Manowar kuitenkin piti päänsä ja verilupauksensa ja julkaisi vuonna 1992 uuden albumin, The Triumph of Steelin. Se äänitettiin Manowarin omalla studiolla New Yorkissa, ja sen aloituskappaleena oli massiivinen yli 28 minuuttia kestävä Achilles, Agony and Ecstacy.


title: Manowar

text: Saksassa The Triumph of Steel sijoittui ensin virallisella listalla sijalle 35, mutta sen tie johti kuitenkin aina listan sijalle 8 asti, ilman minkäänlaista singleä tai videota. Kreikassa levy myytiin välittömästi loppuun ja lisäpainokset olivat heti tarpeen. Räjähdysmäistä levymyyntiä seurasi Manowarin ensimmäinen esiintyminen Kreikassa, jota oli katsomassa yli 15 000 fania Ateenan Stadium of Peace and Friendshipillä. The Triumph of Steelin kiertueella pidettiin myös jättimäinen keikka Saksan Hannoverissa, jossa yhtye rikkoi oman maailmanennätyksensä maailman kovaäänisimpänä yhtyeenä ja soitti 129,5 desibelin voimalla ympäri maailman ilmoitetussa tapahtumassa, käyttäen ennätyksen tekemisessä yli kymmentä tonnia kustomoituja ja juuri Manowarille rakennettuja erikoisvälineitä.


title: Manowar

text: Vuonna 1993 Manowar lopetti levytyssopimuksensa Atlantic Recordsin kanssa ja vaihtoi Geffen Recordsille. Seuraavana vuonna Manowar julkaisi ensimmäisen levynsä Geffen Recordsin kanssa, parhaiden kappaleidensa kokoelman The Hell of Steelin, joka sisälsi bonuksena saksalaisille faneille kappaleesta Heart of Steel Saksaksi lauletun version, Herz aus Stahlin.


title: Manowar

text: Kokoelmalevyn ja kiertueen jälkeen David Shankle kuitenkin jätti yhtyeen, ja Scott palasi rumpupallille syrjäyttäen Rhinon. Manowar ei kuitenkaan ollut kauan ilman kitaristia kun Joey löysi Karl Loganin, joka miltei ajoi Joeyn yli moottoripyörällään.


title: Manowar

text: ”Uusvanhalla” kokoonpanollaan Manowar julkaisi uuden albumin, Louder Than Hellin. Albumi sisälsi mahdollisesti Manowarin räväkimmät kappaleet, aloitusraidan Return of the Warlordsin ja Outlawn, klassikoita, kuten Brothers of Metal ja The Gods Made Heavy Metal, ja eeppisen Today is a Good Day to Dien. Levyltä julkaistiin myös uusi video aloituskappaleesta, ja sitä seurasi kiertue, joka alkoi Etelä-Amerikasta. Etelä-Amerikan -kiertueen jälkeen yhtye jatkoi Eurooppaan Hell on Wheels -kiertueelle, jolta julkaistiin Manowarin ensimmäinen livelevy, kiertueen nimen mukaisesti nimetty Hell on Wheels -tuplalevy. Kappaleet äänitettiin eri maissa ja kaupungeissa, ja näin taltioitiin maailman parhaiden yleisöjen tunnelmaa ja raivokkuutta ympäri Eurooppaa.


title: Manowar

text: Hell on Wheels -kiertueen loputtua alkoi uusi kiertue, joka kantoi nimeä Hell on Stage. Manowar soitti Englannissa, Skandinaviassa ja Venäjällä, jossa yhtye oli jo The Triumph of Steelin aikaan äänestetty eniten halutuksi yhtyeeksi, saavutus, jolla Manowar ohitti jopa Beatlesin ja Michael Jacksonin.


title: Manowar

text: Kiertueen aikana yhtye vaihtoi taas kerran levytyssopimusta, tällä kertaa sen ajan isoimmalle yhtiölle, Nuclear Blastille, jota johdettiin Saksasta käsin, jossa Manowar menestyi parhaiten. Kiertueella äänitettiin myös yhtyeen toinen livealbumi, Hell on Stage. Toisen livealbumin äänittämiselle oli syynä se, että monet fanit eivät olleet kuulleet edellisellä livealbumilla kaikkia klassikoita.


title: Manowar

text: Aikojen saatossa syntyi myös idea Manowarin videoiden keräämisestä yhteen, ja niin kesällä 2000 julkaistiin ensimmäinen Manowar videokokoelma, Hell on Earth: Part I.


title: Manowar

text: Keväällä 2002 julkaistiin uusi single, Warriors of the World United, jota seurasi kokonainen albumi – Warriors of the World. Albumi sisälsi hieman erilaista materiaalia kuin aikaisemmat levyt, kuten oopperasta Turandot kappaleen Nessun Dorma, mutta myös samalla selvää Manowarin omaa energistä, sotilaallista, raivokasta tavaraa, kuten aloituskappale Call to Arms ja House of Death, unohtamatta mahtipontista nimikkokappaletta. Warriors of the Worldin julkaisun jälkeen Manowar lähti taas uudelle maailmankiertueelle.


title: Manowar

text: Kiertueen jälkeen, marraskuussa 2003, julkaistiin uusi single, The Dawn of Battle, joka sisälsi kaksi uutta kappaletta ja yhden vanhan: The Dawn of Battle, I Believe ja Call to Arms.


title: Manowar

text: Vuonna 2004 Joey perusti oman levy-yhtiön, Magic Circle Musicin, jolle Manowar siirtyi. Saman leiman alle siirtyi myös esim. Manowarin vanhan kitaristin David Shanklen uusi kokoonpano, David Shankle Group.


title: Manowar

text: Vuosi Magic Circle Musicille siirtymisen jälkeen, kesällä 2005, pidettiin Saksan Geiselwindissä ensimmäinen fanitapaaminen, kun Manowar päätti jättimäisen Earthshaker-festivaalin. Manowarin pitkän settilistan aikana lavalla kuultiin klassikoita, ja yhtyeen vanhat jäsenet nousivat lavalle soittamaan Manowarin kanssa. Tapahtumasta julkaistiin myös DVD vuonna 2006, joka kantoi nimeä The Day The Earth Shook – The Absolute Power.


title: Manowar

text: Uusi albumi oli luvattu faneille ja sitä jouduttiin odottamaan viisi pitkää vuotta, kunnes lopulta vuoden 2007 alussa se julkaistiin. Albumi olisi pitänyt julkaista jo aikaisemmin, mutta Karl Loganin murrettua kätensä moottoripyöräonnettomuudessa levyn julkaisu venyi ja venyi.


title: Manowar

text: Levyä edelsi EP, The Sons of Odin. The Sons of Odin julkaistiin lokakuussa 2006, ja se sisälsi kaksi aiemmin julkaistua kappaletta Ascension ja King of Kings, ja kolme uutta ennen julkaisematonta kappaletta, Odinin, Gods of Warin ja The Sons of Odinin. Jokainen kappale oli esimakua tulevalta albumilta, joskin Odin päätyi levylle hieman erilaisessa muodossa.


title: Manowar

text: Levy kantoi nimeä Gods of War, ja se pohjautui skandinaavisiin jumaliin, joita kuvataan muutamalla kappaleella ja monella välisoitolla sekä introlla. Levyn lopussa oli myös bonuskappale, virtaviivainen Manowar-helmi, Die for Metal. Heti Gods of Warin julkaisemisen jälkeen alkoi Demons, Dragons & Warriors -kiertue, jonka aikana Manowar esiintyi 13:ssa kaupungissa ympäri Eurooppaa. Kiertueen teema oli vahvasti uusimman Gods of War -levyn suuntainen, ja niinpä encoren aikana lavalla pyöri miltei jokaisella keikalla viikingeiksi pukeutuneita sotureita, isoja pyrotehosteita ja jättimäinen viikinkilaiva.


title: Manowar

text: Kesällä 2007 Manowar esiintyi ensimmäisen kerran Bulgariassa, Kaliakra Rock -festivaaleilla ja ensimmäisellä Magic Circle Musicin festivaalilla Saksan Bad Arolsenissa. Saksan Magic Circle Festival oli jättimäinen tapahtuma, jossa vieraili yli 25 000 fania, ja Manowar soitti kahtena peräkkäisenä iltana noin 2,5 tuntia kestävän setin. Festivaaleilta julkaistiin yhteinen tupla-DVD, Magic Cirlce Festival Volume 1.


title: Manowar

text: Vuodelle 2008 Manowar on varmistanut esiintymisen heinäkuun alussa Bulgariassa samaisella Kaliakra Rock -festivaalilla Kavarnassa ja viikko sen jälkeen Magic Circle Festival 2:lla, joka tulee toimimaan toisena fanitapaamisena. MC-festivaalilla tullaan julkaisemaan Manowarin viides osa Hell on Earth -videosarjaa, ja yhtye tulee soittamaan kuusi ensimmäistä albumiaan kokonaisuudessaan. Manowar tulee esiintymään orkesterin kanssa ja festivaalin tulee lopettamaan vielä soittamaton The Crown and the Ring.


title: Manowar

text: Manowarin musiikki on hyvin energistä, aggressiivista ja voimakasta, muttei melodisuuden kustannuksella. Jo mainittujen aihealueiden lisäksi laulujen teemat sivuavat elämää ja kuolemaa, päättäväisyyttä, uskollisuutta (ystäville ja omille periaatteille), taistelua (konkreettista ja figuratiivista) sekä hauskanpitoa (johon liittyvissä kappaleissa usein mainittuja asioita ovat moottoripyörät, naiset ja olut).


title: Manowar

text: Musiikin lisäksi Manowarille tunnusomaisia piirteitä ovat ajoittain luolamiestyylinen pukeutuminen, räväkkä lavaesiintyminen (mukana usein esimerkiksi moottoripyörä, naisia ja olutta) sekä yhtyeen ja sen elämänasenteen ympärille rakentunut maailmankuva monine, helposti lentäviksi lauseiksi irrotettavine sloganeineen (esimerkiksi "Death to False Metal!"). Yhtye on myös tunnettu rajusta rock-tyylisestä elämäntavastaan, ja pääsi vuonna 1984 joksikin aikaa Guinnessin ennätysten kirjaan maailman koviten soittavana yhtyeenä hätyyteltyään keikalla 138,4 desibelin rajaa (normaalin ihmisen kipukynnys n. 110 dB).


title: Manowar

text: Manowar ei koskaan ole noussut suosioon kotikonnuillaan Yhdysvalloissa, mutta on sitäkin suositumpi Euroopassa ja Etelä-Amerikassa, jotka ovat muutenkin heavyn vahvoja kannatusalueita.


title: Digitaalinen signaalinkäsittely

text: Digitaalinen signaalinkäsittely, usein myös pelkkä signaalinkäsittely, on digitaalisessa muodossa esitettyjen signaalien käsittelyä numeerisen laskennan menetelmin. Digitaalisen signaalinkäsittelyn merkitys on kasvanut voimakkaasti viime vuosikymmeninä tietokoneiden laskentatehon kasvaessa ja yhä uusien sovelluskohteiden avautuessa. Digitaalisen signaalinkäsittelyn alaan kuuluu keskeisesti myös analogisten signaalien muuttamisen digitaaliseksi ja päinvastoin. Useimmat digitaaliset signaalit ovatkin digitaaliseksi muutettuja analogisia signaaleja, esimerkiksi analogisia audiosignaaleja eli ääntä.


title: Digitaalinen signaalinkäsittely

text: Ennen digitaalisen signaalinkäsittelyn kehittymistä vallalla oli analoginen signaalinkäsittely. Tällöin signaaleja käsiteltiin analogisten komponenttien, kuten vastusten, kelojen, kondensaattorien, transistorien ja operaatiovahvistimien avulla.


title: Digitaalinen signaalinkäsittely

text: Analogisiin signaalinkäsittelymetodeihin verrattuna digitaaliset metodit antavat tarkemman tuloksen, ovat helpommin monistettavissa ja muokattavissa sekä ovat halvempia. Ne ovat myös eräiltä keskeisiltä osin merkittävästi suorituskykyisempiä.


title: Digitaalinen signaalinkäsittely

text: Signaalit esitetään usein aika-akselin sijaan taajuusakselilla. Aikatason signaalien muuntaminen taajuustasoon tehdään usein Fourier-muunnoksella.


title: Digitaalinen signaalinkäsittely

text: Digitaalisen signaalinkäsittelyn keinoin voidaan suuresta joukosta dataa, joka sinänsä on vaikeasti tulkittavissa, saada esille dataa luettavassa, ymmärrettävässä ja käytettävässä muodossa. Triviaali esimerkki tästä on esimerkiksi keskustelun äänittäminen suuressa taustamelussa. Oleellisen datan esille saamiseksi käytetään digitaalisia suodattimia.


title: Digitaalinen signaalinkäsittely

text: Analoginen signaali muutetaan digitaaliseksi AD-muuntimella ja digitaalinen takaisin analogiseksi DA-muuntimella.


title: Digitaalinen signaalinkäsittely

text: Signaaleja käsitellään usein joko tavallisella tietokoneella tai signaalinkäsittelytarkoitukseen erityisesti suunniteltuja digitaalisella signaaliprosessorilla. Useat reaaliaikaiset säätöjärjestelmät edellyttävät digitaalisen signaalinkäsittelyn keinoin käsiteltyä dataa. Etenkin suuria tai monimutkaista käsittelyä vaativia datamääriä reaaliajassa käsiteltäessä käytetään myös tarkoitusta varten räätälöityjä sovelluskohtaisia mikropiirejä tai FPGA-piirejä.


title: DSP

text: DSP on lyhenne seuraavista asioista:


title: Digitaalinen signaaliprosessori

text: Digitaalinen signaaliprosessori (, DSP) on erityisesti digitaalista signaalinkäsittelyä varten rakennettu suoritin. Se suorittaa digitaalisen signaalinkäsittelyn tehtäviä nopeasti ja kuluttaen vähemmän virtaa kuin samannopeuksinen yleissuoritin, mutta suoriutuu epäsäännöllisemmän ohjelmakoodin ajamisesta huonosti ja on ohjelmoitavuudeltaan rajoittuneempi eikä siten pysty esimerkiksi ajamaan nykyaikaisia käyttöjärjestelmiä.


title: Digitaalinen signaaliprosessori

text: Sen sijaan DSP voi hoitaa esimerkiksi ethernet prosessointia verkkokortin tai reitittimen ohjelmoitavana ytimenä, mihin yleissuoritin olisi aivan liian hidas.


title: Digitaalinen signaaliprosessori

text: Vuonna 1978 Intel julkaisi "analogisen signaaliprosessin" 2920. Se sisälsi AD/DA-muuntimet ja signaaliprosessin. Seuraavan vuonna AMI julkisti S2811-suorittimen, joka oli suunniteltu mikroprosessorin lisälaitteeksi, joten se ei toiminut itsenäisesti. Kumpikaan suoritin ei ollut kaupallinen menestys.


title: Digitaalinen signaaliprosessori

text: Vuonna 1979 Bell Labs esitteli ensimmäisen yhdelle piirille rakennetun digitaalisen signaaliprosessorin. Vuotta myöhemmin NEC ja AT&T esittelivät ensimmäiset itsenäiset ja täydelliset digitaaliset signaaliprosessorit. Molempiin suorittimiin oli saatu innoitusta julkisia kytkentäisiä televerkkoja koskevista tutkimuksista.


title: Digitaalinen signaaliprosessori

text:
Texas Instrumentsin (TI) ensimmäinen DSP TMS32010 julkistettiin vuonna 1983. Se oli suuri menestys, ja TI onkin nykyään DSP markkinajohtaja.
Toinen menestynyt suoritin oli aikoinaan Motorolan 56000, mutta sitä seuranneet mallit eivät myyneet yhtä hyvin.


title: Digitaalinen signaaliprosessori

text: Nykyaikana DSP on usein sisällytetty samalle piirille muun logiikan kanssa, esimerkiksi Creativen SB Audigy -äänikorttien käyttämällä EMU10k2-äänipiirillä on signaaliprosessori äänen käsittelyä varten muun logiikan ohella.


title: Digitaalinen signaaliprosessori

text: DSP:n käskykanta ei tyypillisesti noudata kaunista oppikirjaesimerkkiä mistään suunnittelufilosofiasta, vaan käskykannassa on käskyjä ja ominaisuuksia sen mukaan, mikä juuri sillä hetkellä auttaa saamaan prosessorista parhaan tehon tai teho-suorituskykysuhteen. Monet uudet DSP:t ovat lähimpänä VLIW-suunnittelufilosofiaa, ja toisaalta useimpiin yleiskäyttösuorittimiin on viime vuosina lisätty paljon DSP-käskyjä.


title: Digitaalinen signaaliprosessori

text: DSP:n suorituskyvyssä on keskitytty nimenomaan nopeaan kerto- ja yhteenlaskuun sekä näiden yhdistelmään "multiply-accumulate". Useilta signaaliprosessoreilta löytyy erillinen akkumulaattorirekisteri, jossa olevaan arvoon kertolaskun tulokset saadaan suoraan lisättyä ilman erillistä yhteenlaskukäskyä.


title: Digitaalinen signaaliprosessori

text: DSP:llä ei myöskään aina ole välimuistia, koska käsiteltävä datamäärä on usein sen verran suuri, ettei se mahtuisi pieneen välimuistiin, mutta toisaalta myös tarpeeksi pieni ja ennalta tiedetty, että koko muistista voidaan tehdä niin nopea, että välimuistia ei tarvita. Lisäksi välimuisti aiheuttaisi epädeterminismiä suorittimen suorituskykyyn, mikä olisi huono asia reaaliaikajärjestelmissä, joissa signaaliprosessoreita usein käytetään.


title: Digitaalinen signaaliprosessori

text: Lähinnä samoista syistä DSP:t eivät myöskään tue virtuaalimuistia.


title: Digitaalinen signaaliprosessori

text:
DSP:ltä löytyy myös usein useampi rinnakkainen kerto- ja yhteenlaskuyksikkö, sekä mahdollisesti myös useampia väyliä muistiin, jotta dataa saadaan ladattua käsiteltäväksi tarpeeksi nopeasti.
Liukulukuyksikköä ei joka mallista löydy.


title: OSINT

text: OSINT () tarkoittaa julkisiin lähteisiin perustuvaa tiedustelua. Yleensäkin ja aiemminkin tiedustelun lähdeaineiston määrällisestä osasta on suurin osa julkista: lehtiä, kirjoja, radio- ja TV- lähetyksiä jne.


title: OSINT

text: OSINT:n idea on siinä, että yhdistelemällä monesta lähteestä saatua julkista aineistoa usein syntyy kokonaisuus, joka on salaista tai ei ole ainakaan tarkoitettu julkisuuteen.


title: OSINT

text: Internet on muuttanut ja muuttaa edelleen OSINT:n merkitystä. Yhä suurempi osa maailman tiedosta on Internetissä. Uudesta tiedosta 92 % tallentui vuonna 2002 magneettisena, mm. tietokoneiden kiintolevyille ja yhä suurempi osa tietokoneista on kiinni Internetissä.


title: Pohjanmeri

text: Pohjanmeri () on matala ja myrskyisä Atlantin valtameren reunameri, joka sijaitsee Euroopan mannerjalustalla Britteinsaarten ja Euroopan mantereen luoteisosien välissä. Se yhtyy Atlantiin Calais’nsalmen ja Englannin kanaalin kautta lounaassa ja Orkney- ja Shetlandsaarten sekä Norjan välistä pohjoisessa. Idässä se kapenee Skagerrakiksi ja yhdistyy Itämereen Kattegatin ja Tanskan salmien kautta. Itämerelle on myös suorempi yhteys Schleswig-Holsteinin poikki kulkevaa Kielin kanavaa pitkin.


title: Pohjanmeri

text: Pohjanmeren rannikkovaltioita ovat Iso-Britannia lännessä ja lounaassa, Norja koillisessa, Ruotsi ja Tanska idässä, Saksa ja Alankomaat kaakossa sekä Belgia ja Ranska etelässä. Rannikkovaltiot harjoittavat alueella laajamittaista taloudellista toimintaa, kuten kalastusta ja kalanviljelyä, hiekan- ja soranottoa merenpohjasta, maakaasun ja maaöljyn porausta, ruoppausmassojen läjittämistä sekä matkailua. Pohjanmeri on myös eräs maailman vilkkaimmin liikennöidyistä merialueista, ja sen rannoilla sijaitsee kaksi maailman suurimpiin lukeutuvaa satamaa.


title: Pohjanmeri

text: Pohjanmeren altaan pituus pohjoisesta etelään on 960 kilometriä ja leveys lännestä itään 580 kilometriä. Estuaarit ja vuonot mukaan lukien altaan pinta-ala on noin 575 000 neliökilometriä ja kokonaistilavuus 54 000 kuutiokilometriä. Veden keskisyvyys on vain 94 metriä, kun esimerkiksi Välimeren keskisyvyys on noin 1,5 kilometriä. Altaan eteläreunalla meren syvyys on alle 30 metriä, mutta merenpohja viettää loivasti kohti pohjoisreunaa, jossa syvyys on jo noin 200 metriä. Syvin kohta on 700 metriä Norjan haudassa, pitkänomaisessa syvänteessä Norjan rannikolla.


title: Pohjanmeri

text: Merenpohjan suhteellisen tasaiset pinnanmuodot ovat lähes samanlaiset kuin viime jääkauden päättyessä, jolloin paikalla oli kuivaa maata. Pohjanmeren matalikot – esimerkiksi Doggermatalikko, Iso ja Pieni Kalamatalikko sekä Jyllannin matalikko – ovat vedenalaisia moreenimuodostumia, jotka laajeneva jäätikkö kasasi etureunalleen. Jää- ja vesivirrat puolestaan kuluttivat merenpohjaan syvänteitä. Näin syntyivät muuan muassa Oestergronden, Devil’s Hole, Norjan hauta sekä Elben muinainen jokilaakso. Fladen Ground oli todennäköisesti järvi, jota reunusti jäätikkö kolmesta ilmansuunnasta.


title: Pohjanmeri

text: Vaihtelevien geologisten olosuhteiden vuoksi Pohjanmeren rannikot ovat hyvin monimuotoiset. Pohjoisessa esiintyy maankohoamista, joka johtuu maankuoren hitaasta oikenemisesta jääkauden jälkeen. Norjan vuoristoiselle ja rikkonaiselle rannikolle ovat tyypillisiä kalliosaaret ja syvät vuonot, joista suurimpia ovat Sogne, Hardanger, Bokna ja Oslonvuono. Etelä-Norjan edustalla on lähes katkeamaton ketju saaria, joka jatkuu Ruotsin puolelle. Englannin ja Skotlannin itärannikolla on kallioita, kivikkoisia rantoja sekä laajoja estuaareja ja merenlahtia, kuten Moray Firth, Firth of Forth, Humber, The Wash ja Thames. Kaakkois-Englannissa maisemaa hallitsevat matalat kalliot ja jokien muodostamat tulvalaaksot.


title: Pohjanmeri

text: Ihminen on muuttanut suuresti Pohjanmeren eteläosien rantaviivaa rakentamalla sinne kaupunkeja, satamia ja teollisuuslaitoksia, valtaamalla merestä maa-alueita sekä suojaamalla ranta-alueita maavallein. Ranskan rannikkoalueille ominaisia ovat jokien halkomat tasangot ja rantakalliot. Calais’nsalmesta Tanskaan ulottuvalla vyöhykkeellä on lukemattomia hiekkarantoja ja -dyynejä, suurten jokien suualueita sekä Vattimereen kuuluvia laajoja vuorovesitasankoja ja saaria. Tanskan länsirannikolla on myös pitkien hiekkarantojen rajaamia laguuneja.


title: Pohjanmeri

text: Orkney- ja Shetlandsaarten lisäksi Pohjanmeressä on monia pienempiä saaria Norjan, Tanskan, Saksan ja Alankomaiden rannikolla. Niistä suurimpia ovat Sotra, Bømlo, Stord, Tysnesøy ja Karmøy Norjassa; Orust ja Tjörn Ruotsissa; Pohjoisfriiseinsaaret Tanskassa ja Saksassa; Itäfriiseinsaaret ja Helgoland Saksassa sekä Länsifriiseinsaaret Alankomaissa. Englannin itärannikolla saaria on vain vähän.


title: Pohjanmeri

text: Pohjanmeren allas on vajonnut koko olemassaolonsa ajan. Merenpohjaa peittävät suurelta osin yli kuusi kilometriä paksut sedimenttikerrokset, jotka ovat peräisin useista eri lähteistä. Sedimenttien alla kulkee etelästä pohjoiseen ikivanha hautavajoama, joka on paljon syvempi kuin Norjan hauta.


title: Pohjanmeri

text: Permikaudella, noin 250 miljoonaa vuotta sitten, Pohjanmeren paikalla oli vuorten ympäröimä aavikkotasanko ja useita suolajärviä. Tällä aikakaudella syntyivät merenpohjan hiekkakivi- ja anhydriittikerrostumat ja niihin varastoitunut maaöljy ja maakaasu. Liitukaudella, noin 100 miljoonaa vuotta sitten, Pohjanmeren allasta peitti jo matala meri, jonka pohjalle kasaantui aikojen saatossa paksu kerros liitua. Liitukauden loppuvaiheessa, 60–65 miljoonaa vuotta sitten, 130 kilometrin päähän Englannin nykyisestä itärannikosta törmäsi suuri meteoriitti tai komeetta, joka synnytti merenpohjaan Silverpit-kraatterin. paleogeenikaudella, noin 50 miljoonaa vuotta sitten, Pohjanmeri oli jo lähes nykyisen muotoinen ja sen pohjalle muodostui paksu sedimenttipatja jokien kuljettamasta savesta ja liejusta. Vielä 1,6 miljoonaa vuotta sitten Pohjanmeren eteläosat olivat osa Euroopan mannerta.